Kerajaan cadang lantik Orang Asli jadi guru takmir

CAMERON HIGHLANDS, 18 Muharram 1442H, Ahad – Kerajaan bercadang mewujudkan program khas bagi melantik guru takmir dalam kalangan masyarakat Orang Asli sebagai antara usaha meningkatkan syiar Islam dalam kalangan golongan itu.

Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri berkata cadangan itu juga bertujuan memastikan setiap kawasan petempatan masyarakat Orang Asli mempunyai guru takmir.

“Pelantikan guru takmir memang di bawah Jabatan Kemajuan Islam Malaysia (Jakim) dengan kerjasama Jabatan Agama Islam negeri yang mengatur tempat pembelajaran.

“Tetapi kita nak kalau boleh ada perubahan yang lebih bersifat menyeluruh dari segi penyampaian dan tugasan supaya semua tempat ada guru takmir,” katanya kepada pemberita selepas merasmikan program Kembara Kasih Mualaf 2020 di Kampung Kuala Boh, di sini hari ini.

Zulkifli berkata cadangan itu sedang diperincikan oleh pihaknya dan Jakim, serta berharap dapat dilaksanakan secepat mungkin.

“Bilangan mereka yang dianggap sedikit ketinggalan mengenai agama dalam kalangan masyarakat Orang Asli perlu beri perhatian sewajarnya,” katanya.

Mengenai majlis hari ini, Zulkifli berkata Kembara Kasih Mualaf akan diteruskan dari semasa ke semasa di kawasan lain untuk memastikan hubungan bersama saudara baru lebih akrab.

Katanya melalui program tersebut, pelbagai modul pembelajaran perkara asas seperti cara solat, mangambil wudud, mandi wajib dan mandi jenazah dapat diajar sebaiknya.

Pada majlis itu, Zulkifli melawat beberapa buah rumah dan turut meluangkan masa beramah mesra dengan mualaf selain menyampaikan sumbangan barangan keperluan. – Bernama


Kibar Jalur Gemilang, semai cinta terhadap negara

KUALA LUMPUR, 26 Zulhijjah 1442H, Khamis – Berbicara soal merdeka, pastinya yang terlintas di minda umum ialah kebebasan yang diperoleh negara pada 31 Ogos 1957 selepas mengharungi pelbagai liku, dan kisah suka duka itu “diturunkan” oleh satu generasi kepada generasi seterusnya.

Namun seiring peredaran masa, pengalaman perit generasi terdahulu dalam memperjuang kemerdekaan negara sukar dihayati sepenuhnya oleh generasi semasa. Justeru, pelbagai usaha dilakukan agar semangat cintakan negara terus tersemat dalam kalangan masyarakat, dan ini termasuk kempen mengibarkan Jalur Gemilang, panji yang melambangkan kedaulatan negara dan identiti bangsa.

“Menjiwai dan mempunyai rasa kesedaran mengibarkan Jalur Gemilang perlu ada dalam hati rakyat tanpa mengira masa, malah seharusnya (pengibaran Jalur Gemilang) lebih meriah pada Hari Kebangsaan,” kata Yang Dipertua Persatuan Sejarah dan Peradaban Melayu Pulau Pinang Datuk Abdul Kader Md Ali.

Bercakap kepada Bernama, sejarawan itu berkata menerusi pengibaran Jalur Gemilang, masyarakat meluahkan semangat patriotik dan rasa bangga menjadi rakyat negara ini.

“Kita telah mengecapi nikmat kebahagiaan dan kebebasan hasil perjuangan dan pengorbanan mereka (generasi terdahulu). Sebagai tanda kasih sayang kita kepada mereka dan cintanya kita kepada negara yang tidak berbelah bagi, malah berbangga dengan bendera lambang kemegahan negara, ayuh kita kibarkan Jalur Gemilang, menandakan terima kasih yang begitu tinggi kita hadiahkan kepada mereka yang berjasa kepada bangsa dan negara sehingga kita hidup dengan aman dan harmoni,” katanya.

Beliau juga menegaskan semangat tersebut harus dipupuk sejak awal usia agar generasi berkenaan dapat terus memelihara kedaulatan negara pada masa akan datang.

Lebih baik lagi katanya Jalur Gemilang dikibarkan pada sepanjang masa, manakala generasi muda pula memanfaatkan media sosial untuk “mencantikkan” lagi suasana kegembiraan meraikan ulang tahun hari kemerdekan negara.

SEJARAH JALUR GEMILANG

Menyingkap kisah Jalur Gemilang, Abdul Kader berkata pada 1949, Raja-raja Melayu memberi perkenan agar satu jawatankuasa ditubuhkan bagi menimbang dan memutuskan reka bentuk bendera Persekutuan Tanah Melayu, dan untuk itu satu pertandingan diadakan. “Pertandingan ini dianjurkan oleh Majlis Perundangan Persekutuan Tanah Melayu. Pada pertandingan akhir reka cipta dan reka bentuk bendera Tanah Melayu ini, terdapat tiga reka cipta bendera dipilih untuk penilaian terakhir bagi mendapatkan perkenan Raja-raja Melayu.

“Akhirnya reka bentuk milik Mohamed Hamzah, seorang arkitek di Jabatan Kerja Raya dipilih sebagai pemenang pertandingan tersebut dan kemudiannya diperakui oleh Majlis Raja-Raja pada tanggal 23 Feb 1950. Selepas itu, beberapa pindaan dibuat antaranya lambang bulan sabit dan bintang pada asalnya warna putih, ditukar kepada warna kuning sebagai lambang warna diraja,” katanya.

Beliau berkata bendera Persekutuan Tanah Melayu dikibarkan buat pertama kali pada 26 Mei 1950 di perkarangan Istana Sultan Selangor di Kuala Lumpur.

Dikenali sebagai Bendera Malaysia sejak 1950, pada ulang tahun Hari Kemerdekaan ke-40 pada 1997, namanya ditukar kepada Jalur Gemilang.

“Nama itu diilhamkan dan diusulkan oleh Datuk Hashim Mat Dris. Cadangan ini dikemukakan kepada Perdana Menteri (Datuk Seri Dr Mahathir Mohamad – sekarang Tun Dr Mahathir) pada tanggal 11 Julai 1997. Pengisytiharan oleh Dr Mahathir (perdana menteri ketika itu) berlangsung pada 11.58 malam di Dataran Merdeka, Kuala Lumpur bersempena Hari Kemerdekaan Negara yang ke-40, malam 31 0gos 1997,” katanya.

TERJEMAH CINTA MENERUSI BENDERA DI LAMAN RUMAH

Menghias rumah menggunakan bendera antara terjemahan cinta kepada negara yang boleh dilihat di halaman rumah seorang pendidik, Normala Md Desa, 58, di Kampung Perlis, Balik Pulau, Pulau Pinang.

“Saya rasa cukup tenang dan amat gembira bila melihat bendera ditiup angin dan amat cantik pemandangan tatkala bendera berkibar ditiup angin. Rasa puas menyelubungi diri melihat satu mercu kebanggaan negara terus berkibar megah dan di situ lahirnya rasa semangat jati diri kepada negara Malaysia tercinta,” katanya ketika dihubungi Bernama.

Guru Tadika Perpaduan Pantai Jerejak itu berkata menjadi kelazimannya dan anak perempuan beliau, Nurul Nadiah Tajuddin, 25, untuk menatarias rumah mereka menjelang ulang tahun hari kemerdekaan.

Pada tahun ini, ibu kepada lima cahaya mata itu bercadang menggunakan tema flora dan fauna.

“Saya akan ambil ranting pokok dan lekatkan bendera. Di halaman rumah banyak pokok bunga, jadi saya akan hias di situ,” katanya yang turut menggunakan bahan terbuang. Mengulas sumbangannya bagi menyemai semangat patriotik dalam kalangan generasi muda, Normala berkata beliau menugaskan anak muridnya menyiapkan projek berkisarkan kemerdekaan.

“Sekarang adalah masa terbaik untuk memupuk semangat cintakan negara kerana ibu bapa dan anak-anak banyak menghabiskan masa bersama di rumah. Didik mereka untuk kenal jati diri. Untuk anak murid saya sebagai satu projek PdPR, saya telah meminta mereka buat satu projek reka cipta mercu tanda Malaysia daripada bahan terbuang mengikut kreativiti masing-masing,” katanya yang turut meminta anak murid membuat buku skrap tentang sejarah kemerdekaan bersama ibu bapa.

Normala berkata beliau kini dalam proses mendapatkan bendera dan akan menyiapkan hiasan pada pertengahan Ogos ini berikutan cuaca di Balik Pulau kini sangat panas, selain keadaan angin kuat yang sedikit-sebanyak menyukarkan pemasangan bendera.

Pada tahun lepas, Normala dan anak perempuannya menjadikan COVID-19 sebagai tema hiasan rumah, yang mana beliau mereka cipta replika COVID-19 menggunakan 14 batang aloi dan kemudian membentuknya menjadi simbol rakyat Malaysia berjuang melawan COVID-19.

Kreativiti Normala menarik perhatian orang ramai yang lalu di hadapan rumahnya sehingga ada yang mengambil kesempatan merakam momen mereka di situ.

Menurut wanita itu, beliau juga pernah membina replika kereta api Bukit Bendera, Jambatan Pulau Pinang serta Menara Berkembar Petronas yang diletakkan di halaman rumahnya. – Bernama


Dasar, etika bukan alasan untuk media Malaysia maju ke depan

Oleh Athirah Huda Zalhe

BANGI, 10 Jamadilakhir 1443H, Khamis – Kekangan dari segi dasar dan undang-undang etika tidak sepatutnya dijadikan alasan bagi media di Malaysia untuk maju ke hadapan serta meneroka pasaran luar.

Sedangkan, dasar dan norma etika media di Malaysia sememangnya sudah selaras dengan Perlembagaan serta Rukun Negara tanpa menyekat atau mengehadkan ruang kreativiti, kata Pensyarah Pengajian Media Universiti Teknologi Mara (UiTM), Ahmad Farami Abdul Karim.

Malah, beliau tidak melihat kod etika yang ditetapkan Suruhanjaya Komunikasi dan Multimedia Malaysia (SKMM) sebagai halangan untuk media negara boleh berdaya saing di peringkat serantau dan global.

“Jadi yang penting di sini adalah kreativiti. Kita lihat ada negara seperti Iran, dikenali dunia dengan filem-filem mereka yang memenangi banyak anugerah.

“Walaupun filem mereka dilihat sebagai konservatif dari segi pemaparan dan tidak ada unsur yang melibat politik serta seksualiti, tetapi masih boleh menarik perhatian dunia,” katanya dalam temu bual Dimensi di TV Pertiwi, malam ini.

Ahmad Farami mengakui, negara sememangnya memiliki kepakaran, bahkan ada dalam kalangan rakyat Malaysia yang sudah mencipta nama di luar negara disebabkan kemampuan kreativiti mereka.

“Cumanya mungkin ada beberapa situasi dan kondisi di Malaysia ini termasuklah industri kita yang tidak begitu besar, jadi kita tiada kepelbagaian dari segi genre yang mungkin berkembang pesat seperti dokumentari.

“Maka, kita perlu fikir semula apa yang kita hasilkan, kandungan seperti dokumentari dan investigative reporting. Inilah yang menjadi kekuatan media global seperti Al Jazeera,” katanya.

Beliau berkata, Malaysia perlu terlebih dahulu mewujudkan banyak program berbentuk dokumentari dan mempopularkan genre itu dalam kalangan rakyat sebelum menarik perhatian dunia.

“Jadi, kita perlu ada audience dalam negara kita sendiri yang dikondisikan untuk merai kandungan sebegini sebelum ia dipasarkan ke luar negara.

“Kepakaran ada, potensi ada, graduan kita juga ramai yang berpotensi dalam bidang penyiaran cuma peluang untuk mereka menghasilkan kreativiti itu terhad disebabkan platform yang terhad dan adanya budaya mengikut, mencontohi dan meniru kandungan luar sehingga keunikan kita sendiri tidak dapat ditonjolkan,” katanya.


79 individu ditahan ingkar PKPP

KUALA LUMPUR, 10 Zulhijjah 1442H, Sabtu  – Meskipun sudah 81 hari negara berada di bawah penguatkuasaan Perintah Kawalan Pergerakan Pemulihan (PKPP), masih ada individu yang melanggar arahan itu dengan 79 orang ditahan atas kesalahan itu semalam.

Dalam kenyataannya mengenai perkembangan PKPP hari ini, Menteri Kanan (Kluster Keselamatan) Datuk Seri Ismail Sabri Yaakob berkata, daripada jumlah itu, 51 dikompaun manakala 28 lagi direman.

“Antara kesalahan ingkar arahan PKPP termasuk aktiviti dalam pub atau kelab malam, gagal menyediakan peralatan atau catitan keluar masuk, tidak memakai pelitup muka, premis beroperasi lebih masa, private party serta aktiviti dengan melibatkan kehadiran orang ramai yang menyukarkan penjarakan fizikal,” katanya.

Sementara itu, beliau berkata, seramai 19,218 individu pulang ke tanah air melalui pintu masuk sempadan antarabangsa sejak 24 Julai hingga semalam dan mereka telah ditempatkan di 70 hotel dan lima Institut Latihan Awam (ILA).

Daripada jumlah itu, seramai 8,464 individu sedang menjalani proses kuarantin wajib, 56 lagi telah dihantar ke hospital untuk rawatan  dan 10,698 individu didiscaj serta dibenarkan pulang, katanya.

“Mereka telah pulang dari 32 negara iaitu Filipina, Thailand, Indonesia, Kemboja, Singapura, Vietnam, Brunei, Qatar, Pakistan, Arab Saudi, Hong Kong, India, Emiriah Arab Bersatu (UAE), Jepun, Turki, Korea Selatan, Iran, Nepal, Bangladesh, Myanmar, Timor Leste, Taiwan, China, United Kingdom, Belanda, Papua New Guinea, Mesir, Sepanyol, Perancis, Australia, New Zealand dan Amerika Syarikat,” katanya.

Ismail Sabri yang juga Menteri Pertahanan berkata Polis Diraja Malaysia telah mengadakan 64 sekatan jalan raya Operasi Benteng dan memeriksa 30,120 kenderaan semalam bagi mengekang kemasukan pendatang tanpa izin khususnya di lorong-lorong tikus.

Mengenai operasi sanitasi awam pula, Ismail Sabri berkata, sebanyak 11 operasi telah diadakan di tujuh negeri semalam iaitu Melaka, Sabah, Sarawak, Kedah, Pulau Pinang, Johor dan Kuala Lumpur membabitkan 83 anggota Jabatan Bomba dan Penyelamat Malaysia dan 135 anggota daripada agensi lain.

Dalam pada itu, beliau berkata, penguat kuasa Kementerian Perdagangan Dalam Negeri dan Hal Ehwal Pengguna (KPDNHEP) telah membuat pemantauan harian ke atas 12 jenis bekalan barangan di 690 premis perniagaan termasuk peruncit (504), pemborong (157) dan pengilang (29).

Menurutnya, KPDNHEP turut melakukan 1,024 pemeriksaan khas pematuhan prosedur operasi standard (SOP) PKPP dan mendapati 1,007 premis mematuhi SOP yang ditetapkan manakala 17 premis diberi nasihat.

Ismail Sabri berkata, secara keseluruhannya bekalan barangan mencukupi dan mampu menampung keperluan dalam negara serta mudah diperoleh. -Bernama


Perpecahan dalam BN tidak boleh diselindung lagi

BANGI, 22 Zulhijjah 1442H, Ahad – Perpecahan dalam Barisan Nasional (BN) tidak boleh diselindungkan lagi, kata Ketua UMNO Bahagian Johor Bahru, Tan Sri Shahrir Samad.

Beliau berkata, UMNO dan BN di peringkat atas, sememangnya sudah berpecah dengan masing-masing mempunyai hala tuju sendiri.

“Ianya tidak boleh diperbetulkan masa ini.

“Insha-Allah, kerana akar umbi UMNO khususnya masih kekal, ianya diperbetulkan pada PRU (pilihan raya umum) yang akan datang,” katanya dalam kenyataan di akaun Facebook beliau, hari ini.

Pada masa sama, beliau mendakwa MCA dan MIC sudah pun menyokong kuat kedudukan Tan Sri Muhyiddin Yassin sebagai Perdana Menteri.

Dakwanya, ianya tanda keselesaan kepimpinan kedua-dua buah parti pengasas BN dengan kerajaan Perikatan Nasional (PN).

“Bagaimana pula kebersamaan ini dicerminkan di peringkat akar umbi mereka masih belum jelas.

“Ini analisa yang berpandu kepada fakta dan angka. Maka ianya mendalam dan berasaskan kepada catitan peristiwa yang berlaku.

“Sebenarnya, analisa yang paling mudah ialah melihat kepada satu fakta sahaja yang menandakan kepatuhan seseorang Ahli Parlimen BN kepada parti yang mereka bertanding sebagai calonnya pada PRU yang lalu,” katanya.

Jelasnya, setiap Ahli Parlimen BN dikehendaki menyumbang lima peratus dari elaun Ahli Parlimen mereka setiap bulan kepada BN.

Katanya lagi, elaun mereka yang dikecualikan daripada cukai pendapatan ialah RM16,000 sebulan dan mereka perlu menyumbang RM800 sebulan.

Bagaimanapun menurut fahaman beliau, hanya berbelas sahaja Ahli Parlimen BN yang membuat potongan bulanan kepada parti itu walaupun sumbangan lima peratus ini kecil berbanding dengan parti-parti lain.

“Sambil elit parti membuat penilaian dan keputusan tersendiri, mahupun melompat keluar, menyokong secara terbuka PPBM (Parti Pribumi Bersatu Malaysia) dari masa Tun Dr Mahathir (Mohamad) hingga kepada Tan Sri Muhyiddin dan akhirnya tidak sanggup membuat potongan bulanan elaun mereka.

“…akar umbi sedar dan bersedia untuk melihat suatu barisan baharu calon-calon parti pada PRU15,” katanya.


Peraturan perjalanan COVID-19 di UK tamat Jumaat ini

LONDON, 12 Syaaban 1443H, Selasa – United Kingdom (UK) menamatkan semua langkah pencegahan COVID-19 sedia ada ke atas pengembara, termasuk borang pengesanan penumpang dan keperluan ujian saringan bagi individu yang tidak divaksin mulai Jumaat ini.

Kerajaan Britain mengumumkan keputusan itu bagi memudahkan cuti sekolah untuk perayaan Hari Easter.

Pengumuman itu dibuat ketika jangkitan coronavirus meningkat di keempat-empat bahagian UK – England, Scotland, Wales dan Ireland Utara – buat pertama kali sejak akhir Januari.

Angka terkini yang dikeluarkan kerajaan pada Isnin menunjukkan terdapat lebih 444,000 kes baharu direkodkan dalam tujuh hari lalu, meningkat 48 peratus daripada minggu sebelumnya.

Jumlah pesakit hospital akibat pandemik juga meningkat, walaupun masih jauh di bawah paras tertinggi yang dicatatkan pada Januari.

Para saintis berkata, kebanyakan jangkitan baharu di England adalah sub-varian yang lebih mudah ditularkan daripada varian Omicron.

Menurut Setiausaha Kesihatan, Sajid Javid, peningkatan jangkitan adalah ‘seperti dijangkakan’ apabila orang ramai lebih bersosial selepas semua sekatan coronavirus domestik – termasuk keperluan undang-undang bagi sesiapa yang diuji positif untuk mengasingkan diri – berakhir pada 24 Februari lalu.

“Kami akan terus memantau dan menjejaki potensi varian baharu dan menyimpan rizab langkah yang boleh digunakan dengan pantas jika perlu untuk memastikan kami selamat,” katanya. – Agensi


Peniaga tak wajib rekod suhu badan pelanggan

KUALA LUMPUR, 8 Muharram 1442H, Khamis – Suhu badan pelanggan yang berkunjung ke sesuatu premis perniagaan tidak wajib dicatat, sebaliknya hanya nama dan nombor telefon perlu direkod dalam buku jika pelanggan berkenaan tidak menggunakan aplikasi MySejahtera.

Menteri Kanan (Kluster Keselamatan) Datuk Seri Ismail Sabri Yaakob berkata bagi premis yang telah diambil tindakan oleh pihak berkuasa kerana tidak merekodkan suhu badan pelanggan, mereka boleh berhubung kembali dengan pihak berkuasa terbabit.

“Pengambilan suhu adalah untuk mengetahui pelanggan bergejala atau tidak, jika bergejala tidak seharusnya dibenarkan masuk, tetapi (pengambilan) suhu tidak wajib untuk direkodkan,” katanya pada sidang media perkembangan Perintah Kawalan Pergerakan Pemulihan (PKPP) di bangunan Parlimen di sini hari ini.

Sementara itu, Ismail Sabri mengulangi peringatan bahawa waktu operasi bagi premis perniagaan termasuk kedai serbaneka 24 jam hanya dibenarkan sehingga 12 tengah malam.

Katanya terdapat laporan kedai serbaneka kembali menjalankan operasi 24 jam walaupun tempoh waktu itu masih belum dibenarkan.

Beliau, bagaimanapun, berkata klinik swasta dibenarkan beroperasi 24 jam dan premis berkenaan harus mematuhi SOP yang ditetapkan termasuk dalam penggunaan aplikasi MySejahtera.

Beliau juga menegaskan kerajaan belum bercadang membenarkan peniaga kedai makan dari Thailand yang pulang ke negara asal untuk masuk menyambung kembali perniagaan mereka di negara ini.

“Kita masih belum boleh membuka sempadan negara untuk mereka, risikonya terlalu tinggi,” katanya. – Bernama


Melampau! Netizen kecam karikatur hina menteri agama karya Fahmi Reza

BANGI, 19 Safar 1442H, Rabu – Pereka seni grafik, Fahmi Reza sekali lagi mengundang kontroversi setelah bertindak keterlaluan melukis karikatur seorang lelaki berjanggut memakai kopiah berwarna merah jambu yang dilihat para netizen seperti Menteri di Jabatan Perdana Menteri (Hal Ehwal Agama), Senator Datuk Seri Dr Zulkifli Mohamad al-Bakri.

Lelaki dalam lukisan tersebut digayakan sedang menadah tangan sambil menghembus nafas yang mengeluarkan tompok-tompok berwarna merah jambu dipercayai virus COVID-19.

Lukisan itu dipercayai dimuat naik di media sosial untuk memberi sindiran kepada menteri tersebut setelah beliau disahkan dijangkiti COVID-19, kelmarin.

Bagaimanapun, netizen menganggap lukisan pereka seni grafik berkenaan sebagai melampau kerana mempersendakan seorang agamawan.

Pengguna laman sosial Facebook, Ahmad Saiful Bahri berkata, sebelum ini dia sering mengikuti karya Fahmi, namun kali ini pelukis itu tersilap langkah.

“Aku selalu follow kau, walaupun ada yang aku tak setuju tapi biasa la, kebebasan berkarya aku okay sahaja. Cuma ini kau menghina ulama dan bekas mufti, dia dilantik senator untuk jadi menteri jaga hal ehwal agama, bukan dia sertai politik. Faham sikit beza tu.

“Dengan gambar siap dengan kopiah ini juga kau macam hina agama Islam. Mohon sesiapa yang ada kelapangan buat repot polis atas sebab menghina agama,” katanya dalam ruangan komen Facebook, Fahmi Reza.

Mohd Hisam Hashim pula berkata, pelukis itu mungkin ‘dahagakan’ perhatian serta tidak mengambil pusing segala kecaman yang dilemparkan padanya selama ini.

“Kalau cacian dan makian akan membuat kau berubah, aku rasa kau dah lama dah berubah sebab banyak sangat makian kau dapat hasil karya kau yang lepas.

“Tapi aku rasa kau memang buat semua ini untuk perhatian. Aku faham. Ada antara kita yang mungkin dari kecil kurang mendapat perhatian dan diabaikan. Mungkin kurang dapat kasih sayang ibu bapa, atau latar belakang keluarga bermasalah. Jadi kau buat semua ini untuk orang bagi perhatian yang lebih pada kau,” kata Mohd Hisam.

Katanya lagi, tidak menjadi hal untuk Fahmi mengutuk orang politik, namun padanya Dr Zulkifli adalah ahli agama dan tak sama dengan ahli politik yang lain.

“Berbeza dengan ahli politik parti agama yang tu. Jadi saranan aku kau muhasabahlah diri. Mungkin ada yang baik kau boleh buat lepas ini,” katanya memberi saranan.

Sementara pengguna bernama Rafidah Abd Rahim pula menggesa Fahmi memadam hantaran itu kerana bimbang akan memburukkan keadaan.

“Moga awak boleh padam posting tu. Makin mengeruhkan keadaan. Terima kasih Fahmi. Moga Allah lindungi kita semua. Amin,” katanya

Terdahulu, Dr Zulkifli disahkan dijangkiti COVID-19 dan sedang menjalani rawatan di hospital.

Dalam satu hantaran di Facebook, Dr Zulkifli turut meminta mana-mana individu yang menghadiri majlis melibatkan kehadirannya agar membuat ujian saringan COVID-19.

Untuk rekod, beliau menghadiri majlis di Sandakan, Sabah pada 20 September lalu termasuk memberi ceramah agama di masjid daerah itu, bagaimanapun ia sebelum berlangsungnya Pilihan Raya Negeri (PRN) Sabah.


Pekerja pelabuhan Itali enggan sokong hantar senjata ke negara haram

ROM, 6 Syawal 1442H, Selasa – Para pekerja di pelabuhan Livorno, Itali menolak untuk memuatkan kelengkapan persenjataan ke dalam kapal yang bakal dihantar ke negara haram Israel.

Pertubuhan pekerja di pelabuhan itu L’Unione Sindacale berkata, peralatan senjata api dan bahan letupan berkenaan akan membunuh ratusan penduduk Palestin termasuk kanak-kanak.

Pertubuhan itu berkata, pihaknya akan menganjurkan kempen untuk memperjuangkan rakyat Palestin serta meminta Israel menghentikan serangan di Gaza dan rampasan kediaman Palestin di Baitulmaqdis Timur.

“Pelabuhan Livorno tidak akan menjadi kakitangan bagi menyokong pembunuhan rakyat Palestin,” katanya.

Menurut agensi berita Wafa, laporan itu dipetik dari The Weapon Watch, sebuah pertubuhan bukan kerajaan (NGO) berpusat di Genoa, yang memantau penghantaran senjata di pelabuhan Eropah dan Mediterannean.

Terdahulu, pengusiran keluarga Palestin dari kediaman mereka di Sheikh Jarrah di Baitulmaqdis Timur oleh Israel telah mencetuskan kemarahan Palestin dan penduduk di serata dunia.

Pergerakan Perjuangan Islam Palestin (Hamas) yang bertindak balas atas pengusiran penduduk di Sheikh Jarrah serta serangan ke atas para jemaah di Masjid Al-Aqsa pada bulan Ramadan telah melancarkan serangan roket ke arah Israel.

Negara penjajah Israel yang membalas serangan itu di Semenanjung Gaza telah mengorbankan 198 orang termasuk 58 kanak-kanak dan 34 wanita setakat ini. – Agensi


46.7 peratus populasi dewasa di Malaysia selesai satu dos vaksin

KUALA LUMPUR, 13 Zulhijjah 1442H, Jumaat – Sejumlah 46.7 peratus daripada populasi dewasa di Malaysia telah mendapat sekurang-kurangnya satu dos vaksin COVID-19 manakala 21.8 peratus telah melengkapkan dua dos suntikan vaksin, kata Tan Sri Muhyiddin Yassin.

Perdana Menteri berkata, pencapaian itu selari dengan sasaran yang ditetapkan dan perlu dipertingkatkan lagi supaya sasaran 26 juta penduduk Malaysia menerima vaksinasi lengkap dapat direalisasikan.

Beliau berkata, Program Imunisasi COVID-19 Kebangsaan (PICK) berjaya merekodkan pemberian dos harian lebih 400,000 dos hampir setiap hari sejak 12 Julai lepas dan semalam, kadar vaksinasi harian merekodkan angka tertinggi iaitu 507,050 dos.

“Ini menjadikan jumlah individu yang menerima dos pertama sehingga semalam ialah 10,920,862 dan sejumlah 5,104,054 individu lengkap menerima dua dos suntikan vaksin,”  katanya dalam hantaran Facebooknya hari ini.

Muhyiddin berkata, beban kes di hospital dan kes jangkitan yang teruk dapat dikurangkan menerusi vaksinasi, sekali gus menjayakan Pelan Pemulihan Negara (PPN).

Sehubungan itu, beliau mengucapkan terima kasih dan tahniah kepada seluruh rakyat Malaysia atas sokongan terhadap PICK terutama kepada petugas barisan hadapan dan sukarelawan pusat pemberian vaksin (PPV) yang membantu melancarkan pelaksanaan program itu.-  Bernama


Dewan Rakyat sentuh krisis jiwa, mental hari ini

KUALA LUMPUR, 15 Rabiulakhir 1442H, Selasa – Krisis jiwa dan mental yang kian meningkat dalam kalangan masyarakat yang tertekan kerana kehilangan pendapatan, berjauhan daripada keluarga dan kegelisahan kesan pandemik COVID-19, adalah antara isu dijangka dibangkitkan pada persidangan Dewan Rakyat hari ini.

Menurut Aturan Urusan Mesyuarat, perkara itu terkandung dalam Waktu Pertanyaan-pertanyaan Menteri yang akan diajukan Shaharizukirnain Abd Kadir (PAS-Setiu) kepada Menteri Pembangunan Wanita, Keluarga dan Masyarakat berhubung usaha kementerian itu menangani krisis tersebut.

Pada sesi sama, Ahmad Fahmi Mohamed Fadzil (PH-Lembah Pantai) pula meminta Perdana Menteri menyatakan sama ada kerajaan berniat membenarkan laporan tahunan Suruhanjaya Hak Asasi Manusia (Suhakam) dibahaskan oleh Dewan Rakyat, seperti dilakukan tahun lalu.

Che Alias Hamid (PAS-Kemaman) pula meminta Perdana Menteri menyatakan tahap kesiapsiagaan Agensi Pengurusan Bencana Negara (Nadma) dalam menghadapi bencana banjir pada musim tengkujuh kali ini, serta pematuhan prosedur operasi standard (SOP) COVID-19 supaya wabak tersebut tidak menular di pusat pemindahan sementara.

Sementara itu, pada sesi soal jawab lisan, Datuk Seri Mahdzir Khalid (BN-Padang Terap) meminta Menteri Sains, Teknologi dan Inovasi menyatakan apakah peranan kementerian itu dalam membantu Lembaga Kemajuan Tanah Persekutuan (Felda) bagi memastikan inisiatif Pertanian Pintar di agensi tersebut dapat dilaksanakan.

Usai sesi itu, persidangan dewan kemudian diteruskan dengan perbahasan dan penggulungan bagi Rang Undang-undang Perbekalan 2021 peringkat Jawatankuasa melibatkan tiga kementerian mengikut giliran seperti yang dijadualkan.

Mengikut jadual giliran kementerian, perbahasan hari ini akan tertumpu kepada Kementerian Luar, Kementerian Perpaduan Negara serta Kementerian Perusahaan, Perladangan dan Komoditi.

Setakat semalam, peruntukan bagi Jabatan Perdana Menteri (JPM) dan Kementerian Kewangan dalam Belanjawan 2021 lulus di peringkat jawatankuasa selepas undi belah bahagian yang dijalankan menyaksikan lebih 100 Ahli Parlimen menyokong berbanding 95 tidak bersetuju.

Proses pengundian bagi JPM dan Kementerian Kewangan itu dijalankan apabila lebih 15 Ahli Parlimen bangun meminta undi belah bahagian dibuat selepas undian mengikut suara.

Berdasarkan takwim Dewan Rakyat sesi perbahasan berkenaan akan berlanjutan selama 10 hari sehingga 15 Disember ini, sementara Mesyuarat Ketiga Penggal Ketiga Parlimen ke-14 akan berlangsung selama 29 hari sehingga 17 Disember. – Bernama


Tumpahan asid sulfurik, 61 pelajar SMA Nurul Islam dimasukkan ke hospital

JITRA, 10 Ramadan 1443H, Selasa – Sebanyak 61 pelajar Sekolah Menengah Agama (SMA) Nurul Islam, Ayer Hitam dekat sini dimasukkan ke hospital selepas terhidu tumpahan asid sulfurik dalam kejadian pagi ini.

Ketua Polis Daerah Kubang Pasu Supt Rodzi Abu Hassan berkata kejadian berlaku kira-kira 10.30 pagi ketika tiga pekerja sebuah syarikat sedang melakukan kerja-kerja memunggah dan memindahkan tong berisi asid sulfurik yang telah tamat tempoh.

“Ketika kerja pemindahan tong berkenaan dilakukan, bahan kimia tersebut telah tertumpah dan berikutan itu telah berlaku pencemaran yang mana angin telah meniup udara tercemar masuk ke dalam kelas ketika pelajar sedang belajar.

“Sebanyak 61 murid berumur 14 hingga 17 tahun telah dibawa ke Hospital Jitra, Hospital Sultanah Bahiyah, Alor Setar dan Klinik Ayer Hitam untuk mendapatkan rawatan. Mereka semua dalam pemerhatian dan mendapat rawatan pesakit luar,” katanya kepada pemberita di sini hari ini.

Katanya, tindakan pantas daripada pihak sekolah, Jabatan Bomba dan Penyelamat (JBPM) dan pegawai Kementerian Kesihatan (KKM) telah berjaya mengawal keadaan.

Rodzi berkata kebanyakan pelajar mengalami gejala seperti loya dan sakit kepala, namun kesemua mereka yang terdiri daripada sembilan lelaki dan 52 perempuan dalam keadaan stabil.

Sementara itu, Pengarah JBPM Kedah Penolong Kanan Pesuruhjaya Bomba Sayani Saidon berkata pihaknya menerima panggilan kecemasan pada 12.20 tengah hari berhubung insiden tumpahan bahan kimia sebelum sepasukan anggota dari Balai Bomba dan Penyelamat (BBP) Jitra bergegas ke tempat kejadian.

“Terdapat satu tong yang berisi asid sulfurik telah tertumpah semasa kerja-kerja pemindahan bahan kimia berkenaan sedang dilakukan oleh pihak kontraktor. Pihak kontraktor juga memaklumkan mereka telah mengasingkan bahan kimia berkenaan.

“Akibat tumpahan itu, kesemua pelajar yang mengalami gejala ringan telah dihantar ke hospital oleh pihak bomba dengan dibantu polis dan KKM,” katanya.

Beliau berkata anggota BBP Jitra telah melakukan kerja-kerja mencuci sisa tumpahan kimia selain turut melakukan kerja pengudaraan dan operasi ditamatkan sepenuhnya pada 2.45 petang. – Bernama


Perlis, MAIPs dan 2 lagi bantah permohonan Loh cabar pengislaman anak

KUALA LUMPUR, 16 Syawal 1443H, Selasa – Kerajaan Negeri Perlis, Majlis Agama Islam dan Adat Istiadat Melayu Perlis (MAIPs) dan dua lagi, hari ini membantah saman difailkan ibu tunggal, Loh Siew Hong bagi mencabar pengislaman tiga anaknya oleh bekas suami tanpa keizinan wanita itu.

Peguam A. Srimurugan yang mewakili Loh berkata keempat-empat responden itu mengemukakan bantahan atas alasan anak guamnya, Loh telah memfailkan permohonan kebenaran semakan kehakiman melebihi tempoh masa ditetapkan.

“Responden membantah atas alasan pemohon (Loh) sepatutnya memfailkan permohonan itu dalam masa 90 hari selepas ketiga-tiga anaknya memeluk agama Islam pada 7 Julai 2020.

“Pihak kami juga telah memasukkan relif untuk mendapatkan lanjutan masa sekiranya terlewat memfailkan permohan itu dan ia juga dibantah oleh responden,” katanya ketika dihubungi, selepas pendengaran permohonan kebenaran semakan kehakiman di hadapan Hakim Mahkamah Tinggi Datuk Wan Ahmad Farid Wan Salleh secara dalam talian.

Menurut Srimurugan, tiada kelewatan dalam pemfailkan permohonan itu kerana Loh hanya mengetahui anak-anaknya telah memeluk agama Islam pada 10 Mac lepas dan permohonan kebenaran semakan kehakiman difailkan pada 25 Mac.

Peguam itu berkata, mahkamah menetapkan 1 Ogos ini untuk keputusan permohonan berkenaan.

Prosiding itu turut disertai peguam Mohamed Haniff Khatri Abdulla, mewakili MAIPs dan Peguam Kanan Persekutuan Ainul Wardah Shahidan mewakili tiga responden iaitu Pendaftar Mualaf Negeri Perlis, Mufti Perlis Datuk Dr Mohd Asri Zainul Abidin dan Kerajaan Negeri Perlis.

Loh, 34, memfailkan permohonan tersebut pada 25 Mac lepas antaranya memohon deklarasi bahawa ketiga-tiga anaknya adalah penganut agama Hindu dan bekas suaminya, M. Nagahswaran tidak mempunyai keupayaan dari segi undang-undang untuk membenarkan Pendaftar Mualaf Negeri Perlis mendaftarkan anak mereka sebagai mualaf tanpa keizinannya.

Wanita itu juga menuntut deklarasi bahawa ketiga-tiga anaknya, sebagai kanak-kanak tidak mempunyai keupayaan dari segi undang-undang untuk memeluk agama Islam, tanpa keizinannya.

Beliau memohon perintah certiorari untuk membatalkan Akuan-Akuan Memeluk Agama Islam bertarikh 7 Julai 2020 yang dikeluarkan Pendaftar Mualaf Negeri Perlis atas nama ketiga-tiga anaknya.

Loh juga memohon perintah mandamus untuk mengarahkan Pendaftar Mualaf Negeri Perlis memadam atau membatalkan nama dan nama Islam anak-anaknya dalam Daftar Mualaf Negeri Perlis dan perintah larangan untuk menghalang Mohd Asri, melalui pegawai atau Jabatan Mufti Negeri Perlis membuat apa-apa kenyataan yang membawa maksud anak-anaknya mualaf atau beragama Islam.

Pemohon juga menuntut deklarasi bahawa Seksyen 117(b) Enakmen Pentadbiran Agama Islam 2006, yang memberi kuasa kepada Pendaftar Mualaf Negeri Perlis untuk mendaftarkan seorang kanak-kanak sebagai mualaf hanya dengan keizinan ibu atau bapa kanak-kanak tersebut, walaupun kedua-dua mereka masih hidup, adalah tidak berperlembagaan dan tidak sah.

Pada 21 Februari lepas, anak kembar perempuan Loh berumur 14 tahun dan anak lelaki berumur 10 tahun yang berada dalam jagaan Jabatan Kebajikan Masyarakat diserahkan dengan serta-merta kepada Loh, selepas Mahkamah Tinggi di sini membenarkan permohonan habeas corpus difailkan ibu tunggal itu. – Bernama


DBKL tutup 18 premis perniagaan dikendali warga asing

KUALA LUMPUR, 8 Safar 1445H, Jumaat – Sebanyak 18 premis perniagaan yang dikendalikan warga asing telah ditutup serta merta oleh Dewan Bandaraya Kuala Lumpur (DBKL) kerana beroperasi tanpa permit dan lesen.

Operasi DBKL melalui Jabatan Penguatkuasaan di kawasan Parlimen Wilayah Persekutuan Kuala Lumpur (WPKL) itu melibatkan kawasan sekitar Jalan Kuchai Lama, Jalan Pantai Dalam, Taman Melati Gombak, Jalan Pudu Cheras, Jalan Jinjang, Taman Fadason Kepong, Jalan Desa Tasik dan Pekan Sungai Besi, Kuala Lumpur pada Rabu (23 Ogos).

“Menerusi pemeriksaan ke atas 25 aktiviti perniagaan pada siri kali ini melibatkan cucian kenderaan (carwash), kedai runcit, pasar mini, kedai aksesori telefon, salon gunting rambut, kedai makanan, kedai pakaian dan lain-lain aktiviti perniagaan yang beroperasi dan dikendalikan oleh warga asing.

“DBKL membuat 18 penutupan serta merta (sealed) premis perniagaan di bawah Seksyen 101(1)(v), Akta Kerajaan Tempatan 1976 yang dikendalikan oleh warga asing dan dua tindakan sita/pindah barangan perniagaan dari warganegara asing (warga Myanmar, cucian kenderaan warga Bangladesh penjaja minyak wangi,” katanya dalam hantaran di Facebook.

Pada masa sama, DBKL turut mengeluarkan 17 notis kompaun kesalahan Undang-Undang Kecil Pelesenan Petampatan Makanan (WPKL) 2016 dan UUK Kecil Pelesenan Tred, Perniagaan dan Perindustrian (WPKL) 2016 kerana mengambil mana-mana pekerja warga asing tanpa permit sah dan menjalankan aktiviti perniagaan tanpa lesen dari pihak DBKL.

Melalui operasi itu, sebanyak 35 peralatan dan barangan perniagaan seperti jet air, snow pump, pam air, vakum, generator, kerusi, minyak wangi dan cincin yang disita telah dipindahkan ke Setor Sitaan DBKL Jalan Lombong, Taman Miharja, Kuala Lumpur untuk rekod, penyimpanan dan tuntutan.

“Tindakan penguatkuasaan akan dilaksanakan dari semasa ke semasa mengikut 11 Parlimen di Wilayah Persekutuan Kuala Lumpur secara berperingkat bersama pasukan agensi sahabat,” katanya.

Orang ramai boleh menyalurkan maklumat atau maklumbalas melalui portal ADU@KL di laman sesawang http://adukl.dbkl.gov.my.


Malaysia perlu lihat kerjasama Taliban daripada sudut pandangan baharu

KUALA LUMPUR, 18 Safar 1443H, Sabtu – Malaysia perlu lihat kerajaan Taliban di Kabul daripada sudut pandangan baharu dan tidak lagi perlu pesimistik akan masa depan Afghanistan, kata mantan duta khas ke Afghanistan Datuk Seri Zainal Abidin Mahamad Zain.

“Ia satu senario yang berlainan pada hari ini, situasi berlainan, warga Afghanistan telah banyak berubah dan lebih ramai daripada mereka berilmu hari ini,” katanya kepada Bernama baru-baru ini.

Zainal Abidin, 71, dilantik sebagai duta khas ke negara itu dari 2010 hingga 2014 oleh mantan perdana menteri Datuk Seri Najib Tun Razak. Pada lewat 1970-an beliau pernah berkhidmat di kedutaan Malaysian di Iran yang turut menguruskan hal ehwal diplomasi dengan Afghanistan.

Malaysia, sebelum ini, banyak menyumbangkan kepada negara-negara yang menyaksikan kemusnahan besar akibat peperangan, khasnya di bawah Program Kerjasama Teknikal Malaysia.

“Kita menyediakan biasiswa kepada golongan muda meneruskan pengajian tinggi serta latihan bidang teknikal di pelbagai institusi di Malaysia,” kata Zainal Abidin, yang merupakan antara pegawai kementerian luar yang pernah membantu warga Malaysia yang terlibat dalam krisis di luar negara.

Dasar-dasar yang saling menguntungkan perlu diwujudkan seperti yang dilakukan dengan negara-negara lain sebelum ini, khasnya dengan bekerjasama bersama kuasa-kuasa besar.

Beliau memberi contoh aktiviti penerokaan petroleum di Sudan melalui usahasama PETRONAS dengan China National Petroleum Corporation, di mana kerjasama lebih kurang sama boleh diwujudkan untuk meneroka bersama sumber-sumber asli seperti lithium dan gangsa di Afghanistan.

Sementara itu, satu perspektif menarik diutarakan oleh Pengerusi Pergerakan Keadilan Monetari Malaysia Prof. Datuk Dr Ahamed Kameel Mydin Meera.

Menurut beliau situasi di Afghanistan kini menawarkan peluang untuk menubuhkan sistem ekonomi berasaskan kepada wakaf.

Krisis ekonomi dan kewangan yang dilaporkan, selain tragedi kemanusiaan melibatkan penduduknya menunjukkan kelemahan dalam kelestarian sistem sedia ada.

“Oleh itu terdapat keperluan untuk melihat melampaui institusi kewangan tradisional, serta model-model ekonomi untuk membentuk satu sistem yang lestari dan saksama yang akan menguntungkan semua lapisan masyarakat,” kata Prof. Ahamed.

Model ekonomi wakaf yang diamalkan di Asia Tenggara boleh dilaksanakan di Afghanistan.

Prof Ahamed menambah kata walaupun Malaysia masih belum dapat mengiktiraf kerajaan baharu Taliban, persiapan perlu dilakukan bermula sekarang “supaya kita bersedia untuk membantu satu lagi negara membangun seperti Afghanistan”.

“Rakyat Malaysia yang mahu meneroka peluang-peluang di Afghanistan harus digalak berangkat ke Kabul,” kata Prof Ahamed.

Bagaimanapun, pengerusi PEMBELA, Aminuddin Yahaya, berkata kini bukan masanya bagi pertubuhan-pertubuhan Melayu dan Islam untuk membantu Afghanistan.

“Kita perlu tunggu dan lihat perkembangan di situ, sama ada Taliban telah mengubah cara mereka mentadbir negara mereka,” kata Aminuddin.

PEMBELA merupakan gabungan pertubuhan-pertubuhan Islam yang memainkan peranan semak dan imbang sejak 2006. – Bernama


Tidak sah ibadah haji, umrah melalui VR

BANGI, 7 Rejab 1443H, Rabu – Kerajaan Arab Saudi melalui Pengurusan Masjid al-Haram, baru-baru ini memperkenalkan inisiatif ‘Virtual Black Stone’ (Hajar al-Aswad secara maya) yang membolehkan ia disentuh secara maya menerusi kemudahan teknologi realiti maya (VR).

Namun, ada sesetengah yang berpandangan tidak perlu lagi pergi umrah dan haji kerana Masjid al-Haram boleh dikunjungi secara maya pada bila-bila masa sahaja serta boleh terus melakukan ibadah melalui VR tersebut.

Menurut bekas Menteri di Jabatan Menteri (Hal Ehwal Agama), Datuk Seri Dr Zulkifli Mohamad Al-Bakri, beliau menyokong penuh inisiatif dilakukan Arab Saudi memperkenalkan teknologi VR bagi membolehkan umat Islam seluruh dunia merasai suasana berada di hadapan Kaabah di dalam Masjid al-Haram.

Beliau berkata, melalui inisiatif itu bagi tujuan pengajaran dan pembelajaran, ramai orang yang akan dapat memanfaatkan teknologi berkenaan untuk belajar melakukan haji dan umrah secara VR.

“Namun begitu, tidak wajar untuk sesetengah pihak menganggap bahawa dengan adanya VR di hadapan Kaabah, sudah cukup untuk tidak mengunjungi Kaabah secara nyata dan boleh melakukan ibadah melaluinya, sedangkan hakikatnya dia berada di bilik rumahnya.

“Kami tegaskan bahawa ibadah haji dan umrah wajib dilakukan di tempat-tempat yang telah disyariatkan untuk dilakukan padanya, seperti di Masjid al-Haram, tempat bersa’ie, Mina, Arafah dan Mudzalifah.

“Sekiranya ia hanya hadir secara virtual, maka tidak sah ibadah haji dan umrahnya,” katanya dalam penerangan di Maktabah Al-Bakri, hari ini.

Dr Zulkifli berkata, Lembaga Pengarah Ehwal Keagamaan Turki (Diyanet) mengisytiharkan bahawa menziarahi Kaabah melalui VR tidak dianggap sebagai menunaikan haji yang sah.

“Selepas berbincang selama sebulan, Diyanet memuktamadkan keputusan ini pada 1 Februari 2022 bahawa meskipun lawatan ke Kaabah boleh dilakukan menerusi VR, ia tidak akan dikira sebagai mengerjakan ibadah haji yang sah.

“Hal ini kerana ibadah haji sepatutnya dan akan dikerjakan dengan menjejakkan kaki ke tanah suci,” katanya.


PDRM longgar syarat tiada kredit BM untuk pemohon bukan Bumiputera, orang asli

KUALA LUMPUR, 27 Rejab 1442H, Khamis – Polis Diraja Malaysia (PDRM) melonggarkan syarat bagi memohon jawatan Konstabel, dengan membolehkan mana-mana calon bukan Bumiputera dan Orang Asli yang tidak memperolehi kredit dalam mata pelajaran Bahasa Melayu memohon untuk menjadi polis.

Pengarah Jabatan Pengurusan Bukit Aman, Datuk Ramli Din berkata, kelonggaran itu bagi membolehkan lebih ramai bukan Bumiputera menyertai PDRM pada pengambilan khas yang dibuka mulai 18 hingga 31 Mac ini.

Pun begitu, beliau berkata, setelah mereka melepasi temu duga dan dilantik, individu terbabit perlu mengambil semula mata pelajaran Bahasa Melayu di peringkat Sijil Pelajaran Malaysia (SPM) dalam tempoh enam tahun.

“Permohonan warganegara Malaysia bukan Bumiputera bagi jawatan Konstabel Polis Gred YA1 lelaki dan wanita boleh dibuat melalui laman sesawang di https://epengambilanpdrm.rmp.gov.my.

“Pemohon bukan Bumiputera yang pernah membuat permohonan sebelum ini perlu membuat permohonan baru, keutamaan diberikan kepada pemohon yang boleh bertutur dan menulis dalam Bahasa Cina, Bahasa Tamil dan lain-lain bahasa ibunda,” katanya pada sidang media di Bukit Aman, hari ini.

Dalam pada itu, pemohon juga perlu memenuhi syarat-syarat lain antaranya kelayakan fizikal iaitu tinggi sekurang-kurangnya 163 sentimeter (cm) bagi lelaki manakala wanita (157 cm)

“Berat badan bagi lelaki hendaklah sekurang-kurangnya 50 kilogram (kg) dan 48 kg bagi wanita manakala mempunyai Indeks Jisim Badan (BMI) di antara julat 19 hingga 26.

“Pemohon yang sudah membuat permohonan akan dipanggil ke sesi temu duga yang akan diadakan di bandar-bandar besar di seluruh negara,” jelasnya.

Beliau memaklumkan, pihaknya turut mengadakan pengambilan khas bagi Orang Asli untuk menyertai PDRM.

“Bagi pengambilan khas Orang Asli semua jawatan iaitu Inspektor Polis Gred YA13, Konstabel Polis YA1, Konstabel Polis Orang Asli Gred YP1 dan Konstabel Polis Gred YT1 terdapt pelonggaran syarat bagi ketinggian iaitu 160 cm bagi lelaki dan 155 cm bagi wanita,” katanya.


Pertahan penceroboh haram, ADUN DAP tak malu

BANGI, 24 Zulkaedah 1442H, Isnin – ADUN Tras DAP, Chow Yu Hui makin melampau menuduh pihak berkuasa tidak mematuhi perintah mahkamah apabila menghalang penceroboh haram memasuki kebun durian di Raub, Pahang.

Walhal, secara dasarnya, Pengerusi PEMBELA, Haji Aminuddin Yahaya menegaskan, tanah yang diceroboh itu adalah milik kerajaan dan para penceroboh telah mengaut hasil jutaan selama berpuluh tahun.

“Dakwaan ini sungguh ironi dan tidak malu. Mengapakah mereka marah sangat apabila pihak penguatkuasa kerajaan masuk tanah kerajaan?,” soalnya.

Terdahulu, dalam satu video tular, Chow Yu Hui mendakwa, apa yang dilakukan penguat kuasa terhadap pekebun adalah salah kerana mereka mempunyai perintah mahkamah.

Chow mendakwa, beliau akan meminta nasihat pasukan undang-undang untuk langkah selanjutnya.

“Operasi dilakukan pada musim buah durian di mana pihak berkuasa terus mengeksploitasi pekebun. Penguatkuasaan itu didorong oleh kepentingan konsortium yang disokong negeri (Royal Pahang Durian Resources-PKPP Sdn Bhd),” katanya.

Selain itu, penceroboh mendakwa, mereka memiliki hak untuk memasuki tanah itu kerana mereka telah mendapat penangguhan terhadap pengusiran mereka dari Mahkamah Rayuan.

Ini sementara menunggu rayuan mereka terhadap keputusan Mahkamah Tinggi di Kuantan menolak permohonan untuk semakan kehakiman terhadap notis pengusiran mereka.

Save Musang King Alliance (Samka) mendakwa, walaupun mahkamah memberi penangguhan itu, pekebun durian tidak dibenarkan masuk ke tanah berkenaan.

Walau apa alasan sekalipun, Haji Aminuddin menyokong usaha Jabatan Perhutanan Negeri Pahang menjalankan operasi penguatkuasaan di Hutan Simpan Kekal (HSK) Batu Talam, Raub, Pahang.

“Saya menyokong usaha pihak berkuasa ini dan mencadangkan agar pihak berkuasa mengambil kesempatan ini untuk menyiasat dan mengkaji apakah tanah yang diceroboh itu menjadi semakin besar; apakah ada tanah baharu berdekatan yang diceroboh?

“Ini menjadi tanda tanya masyarakat dalam kes pencerobohan tanah oleh pekebun haram tersebut,” katanya.

Dalam perkembangan terbaharu, Jabatan Perhutanan Negeri Pahang dilaporkan menahan 18 orang disyaki pekebun haram durian Musang King dalam operasi tersebut.

Jabatan itu berkata, sepanjang operasi itu dijalankan, mereka berdepan dengan keadaan provokasi pekebun haram termasuk membuat halangan kepada kenderaan untuk keluar dan masuk ke kawasan berkenaan.

Malah, anggota jabatan tersebut juga dihalang daripada menjalankan tugas.

Kenyataan itu memaklumkan, kesemua 18 pekebun itu dibawa ke Ibu pejabat Polis Daerah (IPD) Raub untuk mendapatkan tahanan reman dan akan disiasat selanjutnya serta diambil tindakan di bawah peruntukan Akta Perhutanan Negara.

Operasi memusnahkan kebun haram durian Musang King di dalam Hutan Simpan Batu Talam itu bermula kelmarin sehingga 2 Ogos ini melibatkan pelbagai agensi kerajaan termasuk Polis Diraja Malaysia (PDRM).

Kawasan seluas kira-kira 101 hektar itu dilaporkan mempunyai pokok durian Musang King yang mula luruh dan mengeluarkan hasil.


Tok Mat pertahan DUN Rantau

SEREMBAN, 25 Muharam 1445H, Sabtu – Timbalan Pengerusi Barisan Nasional (BN), Datuk Seri Mohamad Hasan yang juga Menteri Pertahanan menepati ramalan apabila mempertahankan kerusi Dewan Undangan Negeri (DUN) Rantau dengan majoriti 10,280 undi pada Pilihan Raya Negeri (PRN) Negeri Sembilan, hari ini.
Berdasarkan data keputusan Suruhanjaya Pilihan Raya (SPR), Timbalan Presiden UMNO itu memperoleh 16,957 undi, menewaskan calon Perikatan Nasional (PN) yang juga Timbalan Yang Dipertua PAS Rembau Rozmal Malakan yang mendapat 6,677 undi.
Ahli Parlimen Rembau itu yang pernah menjadi Menteri Besar Negeri Sembilan dari tahun 2004 hingga 2018 merupakan penyandang kerusi DUN Rantau sejak 2004. – Bernama


Kabinet: Bersatu sudah serah senarai nama

IPOH, 16 Muharram 1443H, Rabu – Bersatu telah menyenaraikan nama ahli-ahli yang sesuai untuk mengisi jawatan di dalam Kabinet Persekutuan kepada Perdana Menteri, Datuk Seri Ismail Sabri Yaakob, untuk pertimbangan lanjut.

Timbalan Presiden Bersatu, Datuk Seri Ahmad Faizal Azumu berkata, senarai nama tersebut telah diputuskan dalam mesyuarat Majlis Pimpinan Tertinggi Bersatu, baru-baru ini.

“Dalam mesyuarat tersebut, kami telah putuskan untuk serahkan sepenuhnya kepada Tan Sri Muhyiddin Yassin selaku presiden kami, untuk cadang nama-nama daripada Bersatu dan disampaikan kepada Perdana Menteri.

“Saya percaya Perdana Menteri akan putuskan dan membawa senarai tersebut untuk disembah maklum kepada Agong. Sekiranya proses ini berjalan baik tentunya Perdana Menteri akan membuat pengumuman selepas itu,” katanya.

Ahmad Faizal yang juga Ahli Dewan Undangan Negeri (ADUN) Chenderiang itu berkata demikian dalam sidang media secara maya, selepas perasmian persidangan Dewan Undangan Negeri (DUN) Perak Ke-14 di Bangunan Perak Darul Ridzuan di sini hari ini.

Persidangan empat hari tersebut dirasmikan Sultan Perak, Sultan Nazrin Shah yang bertitah, agar semua Ahli Dewan di negeri ini mempamerkan semangat politik matang beraras tinggi, dan saling bekerjasama demi kepentingan negeri dan rakyat, sebagai timbal balik pemberian peruntukan saksama dalam Belanjawan 2021.

Ketika ditanya sama ada beliau akan bersedih sekiranya tidak dilantik sebagai timbalan perdana menteri, Ahmad Faizal berkata, ketika ini tanggungjawab dan tugas hakikinya sebagai wakil rakyat, kini menjadi fokusnya.

“Semua sedia maklum walaupun saya pernah jadi Menteri Besar Perak dan sekarang tidak lagi pegang jawatan itu, saya percaya semua orang boleh nampak yang saya tidak bersedih.

“Malahan saya tambah semangat untuk memberi khidmat kepada rakyat dalam apa juga kapasiti, sekarang saya kembali dalam kapasti sebagai Ahli Parlimen Tambun dan ADUN Chenderiang,” katanya.

Pada Isnin, Ismail Sabri memaklumkan senarai nama menteri Kabinet beliau akan diumumkan minggu ini selepas mendapat perkenan daripada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.- Bernama


Sektor pengangkutan terima vaksin COVID-19 mulai hari ini

BANGI, 14 Zulkaedah 1442H, Jumaat – Lebih 51,500 kakitangan barisan hadapan sektor pengangkutan membabitkan pelaut, petugas pelabuhan, lapangan terbang, pengangkutan darat serta rel akan menerima vaksin COVID-19.

Ini selepas Kementerian Pengangkutan (MOT) mendapat kelulusan Badan Bertindak Imunisasi COVID-19 (CITF) pada 21 Jun untuk melaksanakan Program Pemberian Vaksin bagi Sektor Pengangkutan meliputi tiga sektor perkhidmatan iaitu maritim, udara dan darat.

Program itu adalah kolaborasi antara MOT dengan Kementerian Sains, Teknologi dan Inovasi (MOSTI) dan Kementerian Kesihatan (KKM).

Menterinya, Datuk Seri Wee Ka Siong berkata, syarikat-syarikat pengangkutan yang terlibat dengan program ini akan menanggung secara bersama kos penyediaan Pusat Pemberian Vaksin (PPV), manakala bekalan diberikan secara percuma oleh kerajaan.

“Dalam hubungan ini, program pertama pemberian vaksin sektor pengangkutan bermula dengan program vaksinasi melalui PPV swasta sektor maritim yang dikendalikan oleh Lembaga Pelabuhan Klang (LPK) pada 25 Jun 2021 di Dewan Kelab Sukan Lembaga Pelabuhan Klang (LPK), Pelabuhan Klang, Selangor.

“Program ini akan melibatkan 10,000 pelaut dan petugas pelabuhan dan kapasiti pengendalian PPV ini adalah 1,000 orang sehari,” katanya.

Ka Siong berkata, LPK juga bertindak sebagai penyelia bagi petugas pelabuhan manakala Kumpulan Wang Pusat Perdagangan Laut (KWPPL) melalui Jabatan Laut Malaysia (JLM) menyelia bagi laut.

“Pendekatan ini akan memanfaatkan seramai 18,596 orang atau 53 peratus penyelia dan petugas pelabuhan di wilayah tengah yang layak menerima vaksin bagi fasa pertama ini.

“Jumlah keseluruhan penyelia dan petugas pelabuhan di Malaysia adalah seramai 59,155 orang,” katanya.

Beliau berkata, kriteria kelayakan penerima ditentukan oleh KKM dan mengambil kira pelbagai faktor termasuk ibu hamil atau menyusu atau lain-lain faktor perubatan.

Katanya, program itu akan diteruskan membabitkan pula sektor pengangkutan udara yang dijadualkan bermula 5 Julai di Bangunan Terminal Utama KLIA dengan membabitkan 22,243 petugas lapangan terbang, kakitangan syarikat penerbangan dan petugas kargo.

“Bagi sektor pengangkutan darat yang melibatkan pengangkutan awam darat, beberapa PPV turut akan dibuka di beberapa lokasi di seluruh negara bagi memastikan 19,259 petugas rel dan pemandu bas dapat diberikan vaksinasi dalam masa terdekat.

“Di samping itu, MOT bersama pihak CITF menyelaraskan program vaksinasi kepada pemandu teksi/e-hailing, pemandu bas dan petugas penghantar barangan (p-hailing) seperti FoodPanda dan Grab dengan jumlah keseluruhan dianggarkan 355,064 orang di seluruh negara.

“Program ini akan dilaksanakan di bawah PPV Awam dan kerajaan akan menanggung keseluruhan kos tersebut,” katanya.


Cuti Hari Pekerja dibawa kepada Rabu: PM

KUALA LUMPUR, 1 Syawal 1443H, Isnin – Cuti Hari Pekerja secara automatik akan dibawa kepada hari Rabu, 4 Mei selaras dengan pengumuman rasmi Hari Raya Aidifitri yang jatuh pada Isnin.

Perdana Menteri Datuk Seri Ismail Sabri Yaakob dalam satu kenyataan berkata ia adalah selaras dengan peruntukan Seksyen 3, Akta Hari Kelepasan 1951 [Akta 369], Holidays Ordinance (Sabah Cap. 56) dan Public Holidays Ordinance (Sarawak Cap. 8).

Beliau berkata gantian cuti Hari Pekerja secara automatik tidak terpakai untuk negeri Kedah, Terengganu, Kelantan dan Johor kerana Hari Pekerja jatuh pada Ahad kerana ia adalah hari bekerja di negeri-negeri berkenaan.

“Bagaimanapun, ia adalah tertakluk pada keputusan Pihak Berkuasa Negeri masing-masing untuk membuat sebarang pengumuman berkenaan cuti,” katanya.

Terdahulu, Penyimpan Mohor Besar Raja-Raja Tan Sri Syed Danial Syed Ahmad mengumumkan umat Islam di Malaysia akan menyambut Aidilfitri pada Isnin (2 Mei). – Bernama


Lantikan penjawat awam Sarawak berdasarkan merit: Awang Tengah

KUCHING,  6 Jamadilawal 1444H, Khamis – Sistem pengambilan dan pelantikan kakitangan Perkhidmatan Awam Sarawak dilaksanakan berdasarkan merit, kata Timbalan Premier Sarawak, Datuk Amar Awang Tengah Ali Hasan.

Katanya, kelayakan, keupayaan dan kompetensi individu yang memohon diutamakan tanpa mengira faktor kuota, bangsa atau latar belakang.

“Selain itu, tadbir urus Perkhidmatan Awam Sarawak dalam sistem pemilihan, pembangunan dan kenaikan pangkat dilaksanakan dengan baik dan teratur.

“Walau bagaimanapun, kerajaan akan terus berusaha untuk menambah baik Perkhidmatan Awam Sarawak sejajar dengan perkembangan dan keperluan semasa,” katanya ketika sesi penggulungan pada Persidangan Dewan Undangan Negeri (DUN) Sarawak berkaitan bajet negeri itu tahun hadapan.

Awang Tengah berkata, buat masa ini, Perkhidmatan Awam Sarawak dianggotai pegawai dari semua kaum dan bangsa termasuk etnik minoriti seperti Kajang, Mierek, Saban dan Tagal.

Katanya, Suruhanjaya Perkhidmatan Awam Negeri yang ditubuhkan di bawah Artikel 36 Perlembagaan Sarawak, merupakan suruhanjaya bebas mengurus dan memantau urusan pengambilan, kenaikan pangkat dan disiplin penjawat awam negeri.

Pada 24 November lepas, Ahli Dewan Undangan Negeri Dudong, Datuk Seri Tiong King Sing dilaporkan berkata, sistem pengambilan kakitangan awam Sarawak mestilah bebas daripada unsur perkauman bagi memastikan pencari kerja dilayan secara adil.

Sementara itu, Awang Tengah yang juga Menteri Sumber Asli dan Pembangunan Bandar Kedua Sarawak berkata, bagi memastikan pengukuran tanah Hak Adat Bumiputera (NCR) dilaksanakan secara lebih efisien dan efektif, Program Pengukuran Tanah NCR Inisiatif Baharu telah mula dilaksanakan pada tahun 2010.

“Sehingga 31 Oktober tahun ini, tanah seluas 1,060,811 hektar atau 2,621,264 ekar telah berjaya diukur secara perimeter dan 813,587 hektar atau 2,010,373 ekar daripadanya telah pun diwartakan sebagai Rizab Komunal Bumiputera (Pertanian).

“Selain itu, sehingga 31 Oktober tahun ini, sebanyak 58,606 lot individu telah berjaya diukur yang melibatkan kawasan seluas 74,181 hektar atau 183,301 ekar yang telah dan akan dikeluarkan surat hak milik tanah,” katanya. – Bernama


Pencarian MH370 takkan dihentikan

KUALA LUMPUR, 13 Syaaban 1444H, Isnin – Menteri Pengangkutan, Anthony Loke hari ini menegaskan bahawa beliau tidak akan sesekali menghentikan usaha mencari atau siasatan berhubung tragedi yang menimpa pesawat Malaysia Airlines (MAS) penerbangan MH370.

Beliau berkata, kerajaan Malaysia tidak pernah melupakan tragedi yang berlaku pada 8 Mac 2014 itu dan akan menyambung semula operasi pencarian bagi mengesan lokasi terakhirnya jika terdapat maklumat baharu yang boleh dipercayai.

Katanya, Rabu ini merupakan ulang tahun kesembilan tragedi penerbangan MH370 hilang tanpa jejak yang telah meninggalkan seribu tanda tanya kepada ahli keluarga mangsa mengenai apa yang sebenarnya menimpa pesawat malang itu.

Loke berkata, tiada ucapan atau rasa simpati yang mampu mengubati atau memadam kesedihan serta kesengsaraan ahli keluarga 239 penumpang dan anak kapal MH370 yang kehilangan orang tersayang.

“Rakyat Malaysia akan sentiasa bersama anda dan berkongsi beban kesengsaraan ini. Kami menghormati semua nyawa yang terkorban dan tidak akan pernah melupakan mereka,” menurutnya dalam kenyataan.

Pada 8 Mac 2014, pesawat itu berlepas dari Lapangan Terbang Antarabangsa Kuala Lumpur ke Beijing namun hilang daripada skrin radar dua jam kemudian.

Susulan itu, operasi mencari secara besar-besaran membabitkan beberapa negara dijalankan di kawasan berkeluasan berjuta-juta kilometer persegi di selatan Lautan Hindi namun pesawat MH370 atau bangkainya gagal ditemukan.-  Bernama


Isa Samad bersalah atas 9 tuduhan rasuah RM3 juta

KUALA LUMPUR, 21 Jamadilakhir 1442H, Rabu – Bekas Pengerusi Felda Tan Sri Mohd Isa Abdul Samad hari ini didapati bersalah atas sembilan pertuduhan rasuah berjumlah RM3 juta berkaitan pembelian Merdeka Palace Hotel & Suites (MPHS) di Kuching, Sarawak.

Hakim Mahkamah Tinggi Mohd Nazlan Mohd Ghazali dalam keputusannya mendapati pembelaan Mohd Isa, 71, hanya merupakan penafian semata-mata dan tertuduh juga gagal menimbulkan keraguan munasabah di akhir kes pembelaan.

“Dengan ini, mahkamah mendapati pihak pendakwaan berjaya membuktikan kes melampaui keraguan munsabah terhadap tertuduh.

“Oleh itu, tertuduh didapati bersalah dan disabitkan dengan kesalahan-kesalahan di bawah Seksyen 16(a)(A) Akta Suruhanjaya Pencegahan Rasuah Malaysia (SPRM),” kata hakim Mohd Nazlan.

Hakim Mohd Nazlan berkata mahkamah juga mendapati pembelaan tertuduh bahawa saksi pendakwaan ke-21 (SP21) Muhammad Zahid Md Arip (bekas pegawai khas politik Mohd Isa) yang merupakan saksi berkepentingan telah mengenakan ‘implicated’ tertuduh di dalam kes ini, adalah difikirkan kemudian.

“Pembelaan tertuduh bahawa SP21 berkomplot dengan saksi lain untuk berkongsi wang RM2 juta adalah tidak bermerit dan tidak boleh diterima,” kata hakim itu.

Mohd Isa didakwa atas sembilan pertuduhan menerima suapan untuk dirinya berjumlah RM3,090,000 daripada Ikhwan Zaidel, iaitu Ahli Lembaga Pengarah Gegasan Abadi Properties Sdn Bhd (GAPSB), menerusi bekas pegawai politik khas beliau, Muhammad Zahid Md Arip, sebagai tanda terima kasih kerana membantu meluluskan pembelian hotel oleh Felda Investment Corporation Sdn Bhd (FICSB) pada harga RM160 juta.

Semua kesalahan itu didakwa dilakukan di Tingkat 49, Menara Felda, Platinum Park, No. 11, Persiaran KLCC di sini, antara 21 Julai 2014 dan 11 Dis 2015.

Pertuduhan menurut Seksyen 16(a)(A) Akta Suruhanjaya Pencegahan Rasuah Malaysia (SPRM) 2009 dan boleh dihukum mengikut Seksyen 24(1) akta sama yang memperuntukkan hukuman penjara maksimum 20 tahun dan denda tidak kurang lima kali ganda jumlah atau nilai suapan atau RM10,000, mengikut mana lebih tinggi, jika sabit kesalahan.

Pasukan pendakwaan diketuai Timbalan Pendakwa Raya Afzainizam Abdul Aziz manakala peguam Datuk Salehuddin Saidin mengetuai barisan pembelaan. – Bernama


Guru hilang RM187,000 selepas dapat panggilan ‘scammer’

KUANTAN, 8 Zulkaedah 1444H, Ahad – Panik menerima panggilan daripada ‘polis’ Bukit Aman menyebabkan seorang guru kerugian RM187,000 selepas panggilan itu sebenarnya dibuat anggota sindiket Macau Scam.

Ketua Polis Pahang, Datuk Yahaya Othman berkata, wanita berusia 36 tahun itu mendakwa dihubungi suspek pada 10 Mei lepas, yang memaklumkan terdapat waran tangkap terhadap dirinya bagi jenayah pemerdagangan manusia.

“Mangsa yang panik kemudiannya telah menurut arahan suspek untuk memindahkan wang simpanannya ke sebuah akaun yang dimaklumkan bagi tujuan siasatan serta menyerahkan semua maklumat perbankan secara dalam talian kepada suspek.

“Malah, mangsa juga membuat pinjaman peribadi berjumlah RM130,000 yang dimasukkan ke dalam akaun itu, juga atas arahan suspek,” katanya menerusi kenyataan di sini hari ini.

Yahaya berkata mangsa menyedari ditipu selepas gagal menghubungi suspek menyebabkan dia membuat laporan di Ibu Pejabat Polis Daerah (IPD) Kuantan semalam.

Beliau juga menasihatkan orang awam untuk tidak mendedahkan maklumat peribadi dan perbankan kepada pihak ketiga, selain segera membuat pemeriksaan dengan pihak berkuasa jika menerima panggilan mencurigakan.

Semakan nombor telefon dan akaun bank juga boleh dibuat melalui Check Scammers CCID atau di https://semakmule.rmp.gov.my/ bagi mengelakkan risiko menjadi mangsa penipuan. – Bernama


Parlimen ke-14 dibubar hari ini: PM

BANGI, 13 Rabiulawal 1444H, Isnin – Teka-teki mengenai pembubaran Parlimen akhirnya terjawab hari ini selepas Perdana Menteri, Datuk Seri Ismail Sabri Yaakob mengumumkannya sebentar tadi.

Selaras dengan Perkara 40 (2) (b) dan Perkara 55 (2) Perlembagaan Persekutuan, Ismail Sabri berkata, Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah telah memperkenankan permintaannya supaya Parlimen ke-14 dibubarkan hari ini bagi memberi laluan kepada Pilihan Raya Umum Ke-15 (PRU15).

Justeru, beliau mengesyorkan ketua-ketua kerajaan negeri kecuali Sabah, Sarawak, Melaka dan Johor supaya mengambil tindakan sewajarnya bagi membubarkan Dewan Undangan Negeri (DUN) pada tarikh sama dengan pilihan raya umum di peringkat Parlimen.

Katanya, meskipun terdapat beberapa negeri yang memutuskan untuk tidak membubarkan DUN masing-masing, ia wajar untuk dilaksanakan serentak bagi memastikan rakyat tidak terbeban, selain kelancaran proses demokrasi serta menjimatkan kos.

“Dengan pengumuman ini, mandat akan dipulangkan kepada rakyat. Mandat rakyat adalah penawar ampuh bagi negara menzahirkan kestabilan politik dan mewujudkan kerajaan yang teguh, stabil serta dihormati selepas PRU15.

“Proses ini berlandaskan sistem demokrasi berparlimen dan raja berperlembagaan sebagai pasak pemerintah sejak negara mencapai kemerdekaan,” katanya dalam Perutusan Khas sempena Pembubaran Parlimen ke-14 yang disiarkan secara langsung melalui saluran stesen televisyen tempatan dan menerusi Facebook Live Perdana Menteri, hari ini.

Ismail Sabri berkata, pembubaran itu dilaksanakan bagi menoktahkan suara-suara yang selama ini meratib keabsahan kerajaan yang digelar ‘ ‘pintu belakang’ dan ‘tebuk atap’.

“Semoga rakyat menggunakan kuasa yang ada pada mereka untuk memilih kerajaan yang mampu meneruskan bajet Keluarga Malaysia 2023, mengekalkan kestabilan politik, memulih dan mengukuhkan ekonomi serta mengekalkan keharmonian dan perpaduan Keluarga Malaysia yang berbilang agama, kaum dan etnik,” katanya.

Pada masa sama, beliau turut memaklumkan penetapan hari penamaan calon, hari mengundi dan urusan lain yang berkaitan adalah tertakluk kepada keputusan Suruhanjaya Pilihan Raya Malaysia (SPR).


i-Guru minta siasat kejadian murid makan bersila di lantai

BANGI, 21 Syawal 1443H, Ahad – Ikatan Guru-Guru Muslim Malaysia (i-Guru) kesal dengan kes tular di media sosial berkenaan sekumpulan pelajar sebuah sekolah duduk dan makan di atas lantai tanpa sebarang alas.

Presiden i-Guru, Ustaz Mohd Azizee Hasan berkata, siasatan perlu dilakukan bagi mengetahui kebenaran dan mengelak tanggapan serta persepsi negatif oleh pelbagai pihak.

“Jika benar berlaku, ia amat dikesalkan dan tidak sepatutnya terjadi.

“Mungkin pihak sekolah boleh menyediakan alas tikar untuk murid duduk bersila supaya nampak tertib serta enak dipandang,” sarannya.

Dalam pada itu, beliau berkata, pihak sekolah juga sepatutnya menyediakan tempat makan yang sesuai dan bersih kepada murid.

“… malah tak wajar diperlakukan sebegitu terutama ketika sambutan Hari Guru sedangkan tetamu kenamaan disediakan meja makan khusus,” katanya.

Sebelum ini, tular di media sosial beberapa gambar menunjukkan sekumpulan murid duduk bersila di atas lantai sambil makan dipercayai ketika sambutan Hari Guru sehingga mengundang kemarahan warganet.


Ubah segera teks Perlembagaan masih ‘junjung’ bahasa Inggeris

Oleh Zuhayati Yazid

BANGI, 27 Rejab 1443H, Selasa – Sudah sampai masa sistem perundangan negara merujuk kepada teks sahih Perlembagaan Persekutuan diubah ke dalam bahasa Melayu menggantikan bahasa Inggeris sekali gus menjamin impak besar kepada sistem kehakiman negara.

Langkah tersebut selari dengan seruan Perdana Menteri, Datuk Seri Ismail Sabri Yaakob yang mahu memartabatkan bahasa Melayu dengan menggunakannya dalam setiap urusan rasmi negara.

Naib Presiden BERJASA, Abdul Samad Ashaari berkata, mungkin ramai tidak tahu ketika ini teks sahih bagi Perlembagaan Persekutuan masih menggunakan bahasa Inggeris walaupun Malaysia sudah mencapai kemerdekaan melebihi 60 tahun.

“Sangat memalukan, walaupun lebih 64 tahun merdeka, namun kita masih ‘menjunjung’ teks Perlembagaan Persekutuan berbahasa Inggeris dan mengenepikan teks berbahasa kebangsaan.

“Jadi tiba masanya sistem perundangan kita berubah, gantikan teks sahih Perlembagaan Persekutuan dalam bahasa Melayu.

“Sedangkan sudah jelas termaktub dalam Perkara 152 Perlembagaan Persekutuan, bahasa rasmi digunakan dalam urusan kerajaan ialah bahasa Melayu,” katanya dalam kenyataan, hari ini.

Tegas beliau, langkah kerajaan untuk memartabatkan bahasa Melayu perlu direalisasikan dengan penggunaan bahasa itu di mahkamah dan dalam sistem perundangan negara.

Turut senada Pengerusi PEMBELA, Haji Aminuddin Yahaya yang menegaskan, walaupun ada versi bahasa kebangsaan dilancarkan oleh Yang di-Pertuan Agong sebelum ini namun ia bukanlah teks sahih yang digunakan secara rasmi di mahkamah.

Beliau menyifatkan seruan Perdana Menteri untuk menggunakan bahasa Melayu dalam urusan rasmi termasuk di luar negara adalah usaha baik walaupun sepatutnya sudah dilaksanakan sejak sekian lama.

“Mungkin kita nampak isu ini kecil kerana setakat terjemahan bahasa tetapi tidak. Kes keislaman anak mualaf Indira Gandhi (2006) tidak memihak kepada kita itu dahulu adalah kerana teknikaliti terjemahan istilah.

“Dan kini, kes ini disebut-sebut untuk dijadikan rujukan bagi segala kes keislaman anak mualaf, termasuk yang terkini di Perlis itu.

“Bagi saya juga, pasti akan ada impak yang besar dalam dunia perundangan di Malaysia jika ini dapat direalisasikan. Contohnya, pasti penguasaan bahasa Melayu yang cemerlang bakal menjadikan kriteria untuk menjadi hakim dan peguam yang cemerlang,” katanya.


PRN Sarawak: Pengundi dinasihat undi ikut masa dicadangkan

KUCHING, 11 Jamadilawal 1443H, Khamis – Pengundi bagi Pilihan Raya Negeri Sarawak ke-12 (PRN12) Sabtu ini dinasihat supaya keluar mengundi mengikut masa yang dicadangkan oleh Suruhanjaya Pilihan Raya (SPR).

Setiausaha SPR Datuk Ikmalrudin Ishak berkata suruhanjaya itu melalui aplikasi MySPR Semak telah meletakkan maklumat masa keluar mengundi yang digalakkan untuk setiap pengundi.

Beliau berkata sekiranya pengundi tidak dapat hadir pada masa yang digalakkan atas sebab-sebab tertentu, mereka masih boleh mengundi mengikut kelapangan masa dari 7.30 pagi hingga 5 petang atau waktu yang telah diwartakan di pusat mengundi masing-masing.

“Namun demikian, pengundi dinasihatkan tidak keluar mengundi pada saat-saat akhir dan sentiasa mematuhi semua undang-undang, peraturan dan garis panduan khas pencegahan COVID-19 pada hari mengundi nanti,” menurutnya dalam kenyataan hari ini.

Katanya pengundi yang telah mengetahui maklumat pengundian disaran terus ke saluran mengundi yang ditetapkan dan mereka juga disaran membuat semakan awal sebelum hari mengundi melalui portal semakan daftar pemilih https://pengundi.spr.gov.my, aplikasi MySPR Semak atau Hotline SPR di talian 03-8892 7018.

“Semasa membuat semakan, pengundi disaran mencatat dan menyimpan maklumat pusat mengundi, saluran mengundi dan nombor bilangan pemilih,” katanya.

Ikmalrudin turut mengingatkan pengundi supaya membawa kad pengenalan dan catatan maklumat pengundian serta menunjukkannya kepada Kerani Pengundian Pertama (KP1) di saluran bagi memudahkan proses semakan nama pengundi serta membantu kelancaran proses pengundian.

“Pengundi juga dinasihatkan menyimpan kad pengenalan dengan selamat dan tidak menyerahkannya kepada pihak lain kecuali petugas pilihan raya di pusat mengundi masing-masing,” katanya.

Beliau berkata seramai 1,213,769 pengundi biasa daripada 1,252,014 pengundi berdaftar layak mengundi Sabtu ini manakala seramai 20,360 orang adalah pengundi awal dan 17,885 orang telah mengundi secara pos. – Bernama


Pemimpin UMNO tolak dakwaan BN, PN bergabung pada PRU15

BANGI, 8 Rabiulakhir 1443H, Sabtu – Pengarah Komunikasi Parti Amanah Negara (AMANAH) membuat ramalan Barisan Nasional (BN) bakal bekerjasama dengan Perikatan Nasional (PN) dalam Pilihan Raya Umum ke-15 (PRU15).

Andaian yang disuarakan oleh Khalid Samad itu dibuat menerusi forum dalam talian, baru-baru ini sekiranya Pakatan Harapan (PH) memenangi Pilihan Raya Negeri (PRN) Melaka, 20 November ini.

Namun, ramalan yang dibuat Khalid yang juga merupakan Ahli Parlimen Shah Alam ditolak oleh dua pemimpin UMNO dan menyifatkan pandangan itu sekadar imaginasi.

“Ini hanya imaginasinya,” kata Naib Presiden UMNO, Datuk Seri Mohamed Khaled Nordin seperti dilapor portal FMT, hari ini.

Turut senada dengan beliau, Ketua Pemuda UMNO Wilayah Persekutuan, Mohamed Nizham Abdullah Hamidi yang menyifatkan pandangan Khalid itu sekadar ‘propaganda’ cetek yang bukan berdasarkan fakta.

Nizham menegaskan lebih penting untuk gabungan itu membuktikan komitmennya menjaga kebajikan rakyat di Melaka.

“Itu perkara utama. Biar pengundi tentukan siapa yang mempunyai kekuatan untuk membentuk kerajaan pada hari pengundian,” katanya.

UMNO sebelum ini menyuarakan pendirian untuk tidak bekerjasama dengan Parti Pribumi Bersatu Malaysia (Bersatu) iaitu parti komponen utama dalam PN pada PRU15.

Keputusan berkenaan dibuat Majlis Kerja Tertinggi dan akar umbi parti itu dalam Perhimpunan Agung UMNO 2020 Mac lalu.

Keputusan BN bertanding secara solo pada PRN Melaka mengesahkan pendiriannya dalam perkara itu.

Minggu lalu, BN dan PN mengumumkan mereka akan bertanding di semua 28 kerusi pada PRN Melaka di bawah lambang masing-masing, walaupun pemimpin dua gabungan itu bekerjasama di peringkat Persekutuan.


India kurangkan harga vaksin COVID-19

MUMBAI, 8 Ramadan 1443H, Ahad – Institut Serum India (SII) dan Bharat Biotech mengumumkan, pengurangan harga vaksin COVID-19 mereka, ketika negara ini merancang untuk menawarkan dos penggalak kepada semua golongan dewasa mulai Ahad.

Kos Covishield SII akan turun kepada 225 rupee satu dos berbanding 600 rupee untuk hospital swasta, kata Ketua Eksekutif, Adar Poonawalla di Twitter pada Sabtu.

“Selepas berbincang dengan kerajaan pusat, SII memutuskan untuk menyemak semula harga vaksin Covishield untuk hospital swasta,” katanya.

Kes jangkitan di India telah menurun ke tahap terendah dalam hampir dua tahun, dengan 1,150 kes baharu dilaporkan dalam tempoh 24 jam lalu dan 83 kematian.

SII – pembuat vaksin terbesar di dunia – menghasilkan vaksin COVID-19 AstraZeneca (AZN.L) di bawah jenama Covishield.

Daripada 1.85 bilion dos vaksin yang dibekalkan India kepada 1.35 bilion penduduknya, 82 peratus adalah Covishield.

Bharat Biotech mengurangkan harga vaksin Covaxinnya kepada 225 rupee setiap dos daripada 1,200 rupee, kata pengarah urusan bersama syarikat itu, Suchitra Ella.

Individu yang berusia 18 tahun dan ke atas dan lengkap menerima dos kedua sembilan bulan lalu, akan layak untuk mendapatkan dos penggalak, kata Kementerian Kesihatan pada Jumaat.

Program penggalak – yang bermula sejak Januari – terhad kepada pekerja barisan hadapan dan warga emas, yang setakat ini telah memberikan 24 juta dos.

Apabila program dilanjutkan pada Ahad, mereka yang bukan dalam dua kategori utama itu perlu membayar harga suntikan di kemudahan dikendalikan secara persendirian, tanpa mencampur atau memadankan vaksin dibenarkan. – Agensi


Lagi kes salah guna logo halal, kali ini syarikat roti, biskut

BANGI, 23 Jamadilawal 1442H, Khamis – Kedegilan sebuah syarikat pembuat makanan roti dan biskut di Taman Seremban Jaya, Seremban yang disyaki menggunakan logo halal tanpa kebenaran Jabatan Kemajuan Islam Malaysia (Jakim) mengundang padah apabila bakal berdepan tindakan undang-undang.

Terdahulu, Kementerian Perdagangan Dalam Negeri Dan Hal Ehwal Pengguna (KPDNHEP) Negeri Sembilan bersama pasukan Jabatan Hal Ehwal Agama Islam Negeri Sembilan (JHEAINS) membuat serbuan di premis tersebut pada jam 11.15 pagi selepas pemantauan dilakukan sejak seminggu lalu.

Pengarah KPDNHEP Negeri Sembilan, Ain Arjuna Azman Aziz berkata, hasil pemeriksaan mendapati, sijil pengesahan halal untuk produk yang dimiliki oleh perniagaan telah digantung pada 23 September 2020 dan seterusnya telah ditarik oleh JHEAINS pada 12 Oktober 2020.

Namun begitu katanya, logo halal Jakim masih digunakan pada paket-paket pembungkusan produk keluaran perniagaan ini.

“Disebabkan itu, sebanyak 687 peket produk makanan keluaran perniagaan ini disita dengan anggaran nilai rampasan sebanyak RM834.80.

“Semua barangan tersebut di sita di bawah Per. 8 (b) Perintah Perihal Dagangan (Perakuan dan Penandaan Halal) 2011, Akta Perihal Dagangan 2011 kerana melanggar Per. 4 (1)(a) Perintah Perihal Dagangan (Perakuan dan Penandaan Halal) 2011, Akta Perihal Dagangan 2011, ” katanya dipetik Sinar Harian, hari ini.

Beliau berkata, jika disabit kesalahan bagi suatu pertubuhan perbadanan boleh didenda tidak melebihi RM 200,000 dan bagi kesalahan yang kedua atau yang berikutnya didenda tidak melebihi RM 500,000.

Bagi individu, boleh didenda tidak melebihi RM100,000 atau penjara tidak melebihi tiga tahun dan bagi kesalahan kedua atau yang berikutnya didenda tidak melebihi RM250,000 atau dipenjara tidak melebihi lima tahun atau kedua-duanya.

“KPDNHEP negeri akan terus menjalankan operasi ke atas mana-mana pihak yang didapati menggunakan logo halal pada mana-mana produk makanan dan barang-barang tanpa mendapat perakuan halal yang sah,” katanya.

Pengguna di Negeri Sembilan boleh menyalurkan maklumat atau aduan berkaitan peniaga yang tidak mematuhi undang-undang melalui talian telefon 1 800 886 800 atau pesanan WhatsApp di 019 279 4317.


Demi keadilan pelaku liwat Muslim perlu didakwa di Mahkamah Sivil

BANGI, 15 Rejab 1442H, Sabtu – Demi keadilan, seorang lelaki Muslim yang didakwa di Mahkamah Syariah kerana dituduh cuba melakukan hubungan seks luar tabii perlu didakwa di Mahkamah Sivil.

Demikian gesaan penganalisis politik, Dr Kamarul Zaman Yusoff susulan tindakan Mahkamah Persekutuan mengetepikan undang-undang Syariah negeri Selangor yang menetapkan seks di luar tabii sebagai jenayah.

“Keadilan adalah menghadapkan kesemua Muslim dan bukan Muslim yang melakukan kesalahan liwat secara bersesama di sebuah rumah di Bandar Baru Bangi pada 9 November 2018, di bawah Kanun Keseksaan di Mahkamah Sivil.

“Demi keadilan maka kesemua Muslim dan bukan Muslim yang melakukan kesalahan liwat secara bersesama tersebut wajib segera didakwa di Mahkamah Sivil!,” katanya dalam hantaran di Facebook, hari ini.

Sebelum ini, Mahkamah Persekutuan memutuskan bahawa peruntukan undang-undang syariah Selangor yang menetapkan seks luar tabii sebagai jenayah, adalah tidak sah dan tidak konsisten dengan Perlembagaan Persekutuan.

Ketua Hakim Negara, Tun Tengku Maimun Tuan Mat yang mempengerusikan panel sembilan hakim, dalam penghakimannya berkata, hanya Parlimen ada bidang kuasa menggubal undang-undang yang menjadikan seks luar tabii sebagai jenayah.

Beliau berkata, Seksyen 28 Enakmen 28 Kesalahan-kesalahan Jenayah Syariah (Selangor) 1995 yang membenarkan hukuman bagi seks luar tabii, adalah tidak konsisten dengan Perlembagaan Persekutuan.


Desak Parlimen bersidang, politikus ‘kluster’ ada agenda?

BANGI, 11 Zulkaedah 1442H, Selasa – Tindakan ‘kluster’ ahli politik menggesa agar Parlimen dapat bersidang dengan kadar segera menimbulkan kebimbangan sekiranya pihak berkenaan mempunyai agenda tersirat.

Ketua Perhubungan Ikatan Muslimin Malaysia (ISMA) Kelantan, Ustaz Sharipudin Ab Kadir berkata, beliau pada dasarnya bersetuju Parlimen bersidang lebih-lebih lagi Yang di-Pertuan Agong bertitah sedemikian.

Bagaimanapun, timbul rasa sangsi terhadap kesungguhan ahli politik untuk bersidang apa yang tersirat, lebih-lebih lagi mereka yang begitu lantang mendesak untuk buka sidang Parlimen ada dalam pelbagai kluster.

“Ada kluster langkah. Suka langkah sana sini. Ada kluster mahkamah. Ada kluster tak dapat jawatan. Ada kluster lompat. Ada kluster kitar semula. Asyik nak jadi Perdana Menteri walaupun usia dah amat lanjut. Dan pelbagai lagi.

“Kluster ini belum tamat keaktifannya. Bimbang kluster ini akan merebak semula sama aktif dengan kluster COVID-19 yang agak ganas. Mereka inilah yang agak lantang sekarang ini mendesak supaya diadakan sidang Parlimen.

“Adakah mereka betul insaf dan ikhlas untuk membela rakyat yang berhadapan dengan kemelut sekarang ini. Atau ada agenda lain yang tersirat. Ini yang masih menjadi persoalan kita,” katanya dalam kenyataan.

Dibandingkan dengan ahli politik yang tidak berkluster, Ustaz Sharipudin berkata, mereka agak senyap dan sepi sama ada dalam kerajaan atau pembangkang.

Justeru katanya, rakyat perlu menilai dari sekarang apa gelagat ahli politik apabila Parlimen mula bersidang.

“Agaknya apa agenda tersurat dan tersirat dalam pemikiran mereka. Setakat ini amat susah untuk kita memberi kepercayaan kepada mereka sepenuhnya kerana perkiraan mereka adalah kuasa dan pengaruh.

“Telah banyak langkah yang berlaku demi kuasa. Ada langkah Kajang. Ada langkah Sheraton. Ada langkah Port Dickson. Akan datang entah berapa langkah lagi akan berlaku.

“Semuanya kita tidak dapat jangka apabila kepentingan diri menjadi keutamaan. Puncanya kerana langkah sebelum ini tidak dapat melepasi garisan akhir. Mungkin langkah sumbang,” katanya.


KSM tidak kompromi kekerasan, penindasan terhadap pekerja

KUALA LUMPUR, 5 Safar 1444H, Jumaat – Kementerian Sumber Manusia (KSM) tidak akan berkompromi dengan sebarang bentuk kekerasan dan penindasan majikan terhadap pekerja tanpa mengira warga tempatan mahupun warga asing.

Menterinya Datuk Seri M. Saravanan berkata tindakan tegas akan diambil sekiranya majikan didapati gagal mematuhi perundangan perburuhan termasuk perbuatan yang bercanggah dengan elemen-elemen buruh paksa.

“Mulai sekarang, KSM tidak akan melindungi identiti mana-mana majikan yang didapati bertindak di luar batas kemanusiaan meskipun ia masih dalam peringkat siasatan.

“Saya percaya dengan usaha ini, para majikan akan lebih peka dengan tindakan yang diambil terhadap pekerja mereka,” katanya dalam kenyataan di sini hari ini yang dikeluarkan susulan laporan kes mengenai seorang pembantu rumah warga Indonesia yang tidak dibayar gaji selain didera majikan.

Saravanan dalam pada itu turut mengingatkan para majikan untuk tidak bertindak di luar batas kemanusiaan terhadap pekerja mereka.

Mengenai kes berkenaan, Saravanan berkata mangsa kini sedang dirawat di Hospital Selayang dan Jabatan Tenaga Kerja Semenanjung Malaysia (JTKSM) telah diarahkan untuk menyiasat mengenai perkara itu.

Katanya, hasil siasatan mendapati mangsa tidak dibayar gaji oleh majikannya sejak mula bekerja pada 2019 dengan nilai tunggakan hampir RM32,000. – Bernama


34 maut tanah runtuh timbus bas di Colombia

BOGOTA, 11 Jamadilawal 1444H, Selasa – Sekurang-kurangnya 34 orang maut dalam kejadian tanah runtuh menimbus sebuah bas dan kenderaan lain di barat laut Colombia, menurut agensi bencana kerajaan pada Isnin.

Unit Kebangsaan Pengurusan Risiko Bencana (UNGRD) dalam kenyataan berkata, kejadian yang disebabkan hujan lebat itu berlaku di jalan antara kampung Pueblo Rico dan Santa Cecilia di wilayah Risaralda – kira-kira 230 kilometer barat laut ibu negara Bogota.

Tanah runtuh yang berlaku pada petang Ahad mendorong usaha menyelamatkan dilakukan secara besar-besaran.

UNGRD berkata, jumlah mangsa korban adalah termasuk lapan kanak-kanak dan sembilan yang lain cedera dalam tragedi itu.

Seorang mangsa yang terselamat, Andres Ibarguen berkata, pemandu bas pada mulanya mengelak kejadian tanah runtuh yang paling teruk itu.

“Sebahagian daripadanya (penumpang) turun dan bas agak ke belakang dari situ. Pemandu bas mengundur apabila tanah runtuh,” katanya.

Musim hujan yang bermula pada Ogos adalah paling teruk di Colombia dalam tempoh 40 tahun, sehingga menyebabkan kemalangan dan meragut lebih 270 nyawa.

Colombia mengisytiharkan bencana negara atas hujan yang dikaitkan dengan fenomena cuaca La Nina yang menyejukkan suhu permukaan dan kini menyebabkan kemarau serta banjir di seluruh dunia.

Pertubuhan Meteorologi Sedunia PBB berkata, minggu lalu keadaan La Nina boleh bertahan sehingga Februari atau Mac 2023.-  Agensi


Guru meninggal bukan kerana suntikan vaksin COVID-19: Polis

SEREMBAN, 23 Syaaban 1442H, Isnin – Polis hari ini menafikan maklumat tular menerusi media sosial kononnya seorang guru meninggal dunia selepas mengambil suntikan vaksin COVID-19.

Ketua Polis Daerah Port Dickson Supt Aidi Sham Mohamed menjelaskan wanita itu mengalami sawan semasa berada di rumah dan dikejarkan ke Hospital Port Dickson pada 1 April untuk menerima rawatan sebelum disahkan meninggal dunia pada hari berikutnya.

“Berita tular ini tidak benar dan pihak polis menafikan punca kematian mangsa disebabkan oleh pengambilan vaksin pada 31 Mac lepas.

“Ini kerana siasatan awal pihak hospital mendapati mangsa yang meninggal dunia mempunyai rekod rawatan penyakit kronik iaitu sakit kencing manis, jantung dan darah tinggi sejak setahun lepas,” katanya dalam kenyataan di sini.

Sebelum ini, tular di media sosial mengenai wanita berusia 54 tahun yang merupakan seorang guru di Port Dickson meninggal dunia disebabkan pengambilan vaksin.

Aidi Sham menasihatkan orang awam supaya tidak menyebarkan berita tidak benar yang boleh mengelirukan masyarakat, dan tindakan tegas akan diambil di bawah Seksyen 233 Akta Komunikasi dan Multimedia 1988 yang memperuntukkan hukuman denda tidak lebih RM50,000 atau penjara tidak lebih setahun atau kedua-duanya sekali. – Bernama


Korea Utara uji 2 peluru berpandu selepas lawatan AS

PYONGYANG, 10 Syaaban 1442H, Rabu – Korea Utara menguji beberapa peluru berpandu hanya beberapa hari selepas pegawai pertahanan dan diplomatik Amerika Syarikat (AS) membuat lawatan ke Korea Selatan, kata seorang pegawai AS.

Pegawai itu dalam kenyataan semalam mengesahkan, dua peluru berpandu ditembak pqda hari Ahad, dalam cabaran pertama Pyongyang kepada pentadbiran Presiden AS, Joe Biden.

Katanya, seperti kelaziman, Pyongyang pernah menggunakan ujian peluru berpandu untuk melakukan provokasi terhadap Washington dan Seoul.

Pegawai itu mendakwa bahawa AS mengesan tembakan peluru berpandu itu ketika ia dilancarkan.

Tetapi, baik Korea Selatan mahupun Korea Utara tidak mengakuinya, dan para pegawai AS juga membisu, hingga sekarang.

Penganalisis menganggapnya sebagai cabaran sederhana terhadap pentadbiran Biden sejurus selepas ia berusaha untuk terlibat dengan pemimpin Korea Utara, Kim Jong-Un dalam perbincangan mengenai denuklearisasi.

Pelancaran itu dilakukan hanya beberapa hari selepas Setiausaha Negara AS, Antony Blinken dan Setiausaha Pertahanan, Lloyd Austin mengunjungi Jepun dan Korea Selatan untuk membincangkan masalah pakatan dan keselamatan mereka di rantau ini, dengan Korea Utara yang bersenjata nuklear dilihat sebagai ancaman utama.

Mereka juga mengikuti latihan bersama bermula 8 hingga 17 Mac oleh pasukan pertahanan AS dan Korea Selatan.

Pelancaran seperti itu, terutama peluru berpandu balistik berkeupayaan nuklear, biasanya disertai dengan pengumuman dari Pyongyang dan serangan sengit dari Seoul.

“Korea Utara biasanya mengumumkan ujian seperti itu melalui media negeri tetapi tidak ada kali ini.

“Ujian tersebut biasanya juga dilaporkan dengan cepat setelah ujian itu dilakukan melalui media Jepun dan Korea, tetapi tidak ada,” tulisnya di Twitter.

Seorang lagi pakar Korea Utara, Jeffrey Lewis, mengatakan bahawa ujian tersebut mungkin dilakukan untuk peluru berpandu pertahanan pantai jarak dekat.

“Jika memang demikian, ini adalah tindak balas yang cukup ringan terhadap latihan ketenteraan AS-ROK,” katanya, merujuk kepada Republik Korea. – Agensi


Dunia perlu sedia hadapi ancaman wabak selain COVID-19

GENEVA, 3 Zulkaedah 1444H, Selasa – Walaupun COVID-19 bukan lagi kecemasan kesihatan awam global, negara-negara seluruh dunia masih perlu mengukuhkan tindak balas terhadap virus itu dan bersiap sedia untuk menghadapi ancaman penyakit serta wabak lain di masa hadapan.

Ketua Pengarah Pertubuhan Kesihatan Sedunia (WHO), Tedros Adhanom Ghebreyesus mengingatkan perkara itu ketika membentangkan laporan dalam Perhimpunan Kesihatan Sedunia ke-76 di Geneve, pada Isnin.

“Berakhirnya COVID-19 sebagai kecemasan kesihatan global bukanlah penamat ancaman.

“Ancaman varian lain yang muncul akan menyebabkan lonjakan baharu penyakit dan kematian, malah terdapat juga ancaman patogen lain dengan potensi penyebab kematian yang tinggi,” katanya.

Justeru, beliau menekankan keperluan untuk mekanisme global yang berkesan bagi menangani dan bertindak balas terhadap semua jenis kecemasan.

“Apabila wabak seterusnya datang – dan ia akan berlaku – kita mesti bersedia untuk menjawab dengan tegas, kolektif dan saksama,” katanya.

Tedros berkata, COVID-19 mempunyai implikasi yang ketara terhadap sasaran berkaitan kesihatan di bawah Matlamat Pembangunan Mampan (SDG) yang bakal berakhir pada 2030.

Pandemik itu juga menjejaskan kemajuan ke arah sasaran Triple Billion, yang diumumkan pada Perhimpunan Kesihatan Sedunia 2017. – Agensi


Proses pengundian di Parlimen Baram digantung

KUALA LUMPUR, 24 Rabiulakhir 1444H, Sabtu – Proses pengundian di 11 pusat mengundi dalam Parlimen Baram, Sarawak bagi Pilihan Raya Umum ke-15 (PRU15) digantung ekoran keadaan cuaca yang tidak baik, kata Pengerusi Suruhanjaya Pilihan Raya Malaysia (SPR), Tan Sri Abdul Ghani Salleh.

Beliau dalam kenyataan hari ini berkata ,keadaan cuaca itu turut menghalang petugas untuk sampai ke tempat bertugas sama ada menerusi laluan udara, darat atau air.

Pusat mengundi dan tempat mengundi (saluran) terlibat adalah Sekolah Kebangsaan Long Naah bagi Saluran 1 dan 2; Sekolah Kebangsaan Long Luteng bagi Saluran 2; RH TK Matthew Belulok Lalo Kpg Lepo Gah (Saluran 1 dan 2) dan Sekolah Kebangsaan Long Sait (Saluran 2); Sekolah Kebangsaan Long Tungan (Saluran 1 dan 2).

Sekolah Kebangsaan Long Moh (Saluran 1 dan 2); Sekolah Kebangsaan Long Mekabar (Saluran 1); Sekolah Kebangsaan Long Jekitan (Saluran 1 dan 2); Sekolah Kebangsaan Long (Saluran 2); Sekolah Kebangsaan Lio Mato (Saluran 1 dan 2) serta Sekolah Kebangsaan Long Banga (Saluran 1 dan 2).

“Tarikh baharu pengundian bagi Pusat Mengundi dan Tempat Mengundi (Saluran) akan dimaklumkan kelak setelah keadaan selamat untuk petugas dan pengundi sampai ke pusat mengundi bagi menjalankan pengundian,” katanya.

SPR menetapkan hari ini sebagai hari pengundian bagi PRU15.

Semalam media melaporkan SPR akan membuat keputusan sama ada pengundian di Parlimen Baram diteruskan hari ini atau ditangguhkan selepas cuaca buruk menghalang petugas Pilihan Raya untuk ke 24 daripada 194 pusat mengundi di kawasan Parlimen itu. –  Bernama


Penculik 400 Mawozo tuntut wang tebusan AS$1 juta

PORT-AU-PRINCE, 13 Rabiulawal 1443H, Rabu – Kumpulan penculik, 400 Mawozo di Haiti yang menculik sekumpulan 17 mubaligh warga Amerika Syarikat (AS) dan Kanada termasuk lima kanak-kanak menuntut wang tebusan AS$1 juta (RM4.171 juta) bagi setiap tebusan.

Kumpulan mubaligh yang bekerja untuk ‘Christian Aid Ministries’ yang berpusat di AS dikatakan menjadi mangsa penculikan ketika pulang dari mengunjungi rumah anak yatim, yang terletak di antara ibu kota Haiti dan sempadan dengan Republik Dominika.

Organisasi itu berkata, mereka yang diculik ialah lima lelaki, tujuh wanita yang berusia 18 hingga 48 tahun manakala lima kanak-kanak yang berusia lapan bulan, 3, 6,13 dan15 tahun turut menjadi mangsa penculikan.

April lalu, kira-kira 10 orang termasuk dua ulama Perancis diculik dan ditahan selama 20 hari oleh kumpulan penculik 400 Mawozo di wilayah yang sama.

Malah, Ogos lalu, kerajaan AS mengeluarkan amaran merah terhadap Haiti, menggesa orang ramai untuk tidak melakukan perjalanan ke negara Caribbean itu kerana penculikan, jenayah dan rusuhan yang berleluasa.

Sementara itu, Menteri Kehakiman Haiti, Liszt Quitel mengesahkan penculik berkenaan meminta wang tebusan selepas mengawal kawasan berkenaan selama berbulan-bulan.

“Penculik yang meminta wang tebusan tinggi kebiasaannya akan mengurangkan jumlahnya ketika rundingan, namun pegawainya tidak terbabit dalam rundingan berkenaan,” katanya.

Sementara itu, Setiausaha Negara AS, Antony Blinken berkata, AS berikrar untuk membebaskan mubaligh AS dan Kanada yang diculik.

Blinken berkata, Jabatan Negara turut berhubung dengan kerajaan Haiti berhubung penculikan.

“Pentadbiran kami memfokuskan perkara ini tanpa henti dan akan melakukan segala yang mampu untuk membantu menyelesaikan kes penculikan,” katanya. – Agensi


16 maut bangunan lima tingkat runtuh di Syria

ALEPPO, 1 Rejab 1444H, Isnin – Sekurang-kurangnya 16 orang maut selepas bangunan kediaman runtuh di bandar Aleppo di Syria, semalam.

Menurut agensi berita negara, Sana, bangunan lima tingkat itu runtuh di kejiranan Sheikh Maqsoud di bandar kedua terbesar di Syria.

AFP yang memetik agensi berita Kurdish berkata, lima kanak-kanak adalah antara yang maut.

Sumber dalam pentadbiran awam Aleppo berkata, insiden itu berlaku akibat kebocoran air ke dalam asas bangunan.

Menurut Pemantau Hak Asasi Manusia Syria (SOHR) yang berpangkalan di UK, semua mangsa yang maut adalah warga Syria yang dipindahkan secara dalaman dari bandar Afrin di utara berhampiran.

Sumber berkata, bangunan itu menempatkan lima keluarga, yang kebanyakannya tersepit di bawah runtuhan.

Katanya, pekerja kecemasan berjaya menyelamatkan seorang remaja berusia 15 tahun.

Sejak permulaan perang Syria pada 2011, kira-kira 250,000 orang awam terbunuh dan sekurang-kurangnya 14 juta orang kehilangan tempat tinggal.

Pada September lalu, 10 orang terbunuh termasuk tiga kanak-kanak selepas bangunan lima tingkat runtuh di kawasan kejiranan Ferdaws di Aleppo. – Agensi


KKM rampas produk kesihatan tak berdaftar bernilai hampir RM24 juta

KUALA LUMPUR, 29 Rejab 1443H, Khamis – Bahagian Penguatkuasaan Farmasi Kementerian Kesihatan (KKM) merampas produk kesihatan tidak berdaftar bernilai RM23,956,851 menerusi serbuan di 1,332 premis sepanjang 2021 hingga 31 Januari tahun ini.

Menurut jawapan bertulis Dewan Rakyat, KKM memaklumkan serbuan berterusan ke atas premis-premis atau penjual tersebut berdasarkan pemantauan dalaman dan pengesahan ke atas aduan yang diterima daripada orang awam.

“Syarikat atau individu yang didapati memiliki atau menjual produk kesihatan tidak berdaftar akan disiasat dan didakwa di mahkamah di bawah Akta Jualan Dadah 1952,” menurut KKM menjawab soalan Wan Hassan Mohd Ramli (PAS-Dungun) yang mahu kementerian itu menyatakan pemantauan penjualan ubat-ubatan dalam talian memandangkan masih banyak produk berbahaya dan tidak berdaftar diiklankan secara berleluasa.

KKM memberitahu Bahagian Penguatkuasaan Farmasi juga meningkatkan pemantauan dan tindakan penguatkuasaan melibatkan pengiklanan dan penjualan ubat tidak berdaftar secara dalam talian.

Sejak 2020, pihak syarikat pengendali platform telah diarahkan untuk menyekat sebarang produk ubat-ubatan tidak berdaftar dan sebanyak 8,145 iklan produk tidak berdaftar telah diarahkan untuk diturunkan di platform e-dagang dalam negara sepanjang 2021.

“Bahagian Penguatkuasaan Farmasi juga terlibat dalam operasi dan aktiviti antarabangsa yang memberi tumpuan kepada laman sesawang dan media sosial yang menawarkan ubat-ubatan yang berbahaya seperti Operasi Pangea, Projek Energia dan penyediaan Toolkit to Combat Illegal Internet Medical Product Sales.

“Begitu juga kerjasama dengan pihak Interpol (Polis Antarabangsa) dan agensi penguatkuasaan lain dalam dan luar negara juga diadakan secara berkala bagi memastikan ubat-ubatan yang dijual secara dalam talian tidak dapat dibawa masuk ke Malaysia,” menurut KKM.


Pesawat Sriwijaya Air dikhuatiri terhempas di Kepulauan Seribu

JAKARTA, 25 Jamadilawal 1442H, Sabtu – Sebuah pesawat komersial Sriwijaya Air dikhuatiri terhempas di perairan Kepulauan Seribu selepas hanya empat minit berlepas dari Lapangan Terbang Soekarno Hatta, Jakarta menuju ke Pontianak, hari ini.

Ketua Polis Metro Jaya (Jakarta) Yusri Yunus dipetik media tempatan, berkata terdapat maklumat awal daripada nelayan di kawasan berkenaan yang mendakwa pesawat berkenaan terhempas di perairan itu.

Menurut laporan televisyen tempatan, yang menyiarkan video yang dirakam nelayan, menunjukkan mereka (nelayan) menemukan beberapa serpihan kecil terapung di perairan berkenaan.

“Ketika ini pasukan mencari dan menyelamat (SAR) melibatkan pelbagai agensi telah ke lokasi perairan berkenaan,” kata Yusri.

Setakat jam 7 petang (waktu Indonesia Barat), belum ada penyataan rasmi daripada Kementerian Perhubungan (Pengangkutan) atau syarikat penerbangan Sriwijaya Air, berkaitan dakwaan nelayan berkenaan.

Pesawat jenis Boeing 737-500 itu membawa 62 penumpang termasuk lima anak kapal dilaporkan terputus hubungan dengan kawalan lalu lintas udara selepas berlepas jam 2.36 petang waktu Indonesia Barat.

Kontak terakhir pesawat itu dengan menara kawalan adalah pada jam 2.40 petang waktu Indonesia Timur.

Pesawat itu dijadualkan tiba di Pontianak, jam 3.15 jam waktu Indonesia Timur (4.15 waktu Indonesia Barat). – Bernama


Kebebasan bersuara ada batas, PM Kanada tempelak Presiden Perancis

OTTAWA, 15 Rabiulawal 1442H, Ahad – Hak kebebasan bersuara boleh dipraktikkan, tetapi bukan bermakna dilakukan tanpa batas dan sewenang-wenangnya melukai masyarakat tertentu.

Demikian tegas Perdana Menteri Kanada, Justin Trudeau mengulas isu kontroversi karikatur Nabi Muhammad ﷺ, seperti yang diterbitkan akhbar mingguan Satira Perancis, Charlie Hebdo dari Perancis.

“Kami akan selalu mempertahankan kebebasan berekspresi. Tetapi kebebasan bersuara bukan tanpa batasan.

“Kita ada kewajipan untuk menghormati orang lain dan berusaha untuk tidak melukai orang lain yang sama-sama hidup bermasyarakat,” katanya.

Sebelum ini, media antarabangsa melaporkan Charlie Hebdo mahu menerbitkan semula kartun kontroversi menghina Nabi Muhammad ﷺ, yang menjadi punca serangan penembak beragama Islam terhadap akhbar berkenaan pada 2015.

Difahamkan, tindakan itu adalah bagi menandakan bermulanya perbicaraan pasangan adik beradik, Said dan Cherif Kouachi melakukan serangan bersenjata di pejabat akhbar itu di Paris.

Seramai 12 orang termasuk beberapa kartunis terkemuka Perancis, terbunuh dalam tragedi 7 Januari 2015 itu. Selain dua beradik terbabit, 14 individu lain didakwa bersekongkol dalam serangan sama, yang turut menyasarkan sebuah pasar raya Yahudi.

Malaysia bagaimanapun mengecam tindakan Charlie Hebdo yang mahu menerbitkan semula karikatur Nabi Muhammad ﷺ.

Sementara itu, Trudeau yang tidak senada dengan pendirian Presiden Perancis, Emmanuel Macron – susulan kes selepas seorang guru menunjukkan karikatur yang didakwa Nabi Muhammad ﷺ, memohon pemimpin itu menggunakan hak kebebasan bersuara secara berhati-hati.

“Dalam masyarakat majmuk, beragama dan beradab, kita mempunyai kewajipan untuk memastikan kata-kata dan tindakan kita tidak mendiskriminasi atau menghina pihak lain,” katanya.

Macron sebelum ini, mencetuskan kemarahan dunia Islam apabila mendakwa orang Islam sebagai penganut fahaman pemisah, juga menuduh Islam sebagai agama krisis di seluruh dunia.

Bahkan, Macron turut menyatakan negara itu tidak akan melarang karikatur yang menghina Islam dan Nabi Muhammad ﷺ. – Agensi


Gantung bina SJKC Too Joon Hing, jawatankuasa fail tuntutan di mahkamah

BANGI, 27 Jamadilakhir 1443H, Ahad – Jawatankuasa Pembinaan Sekolah Jenis Kebangsaan Cina (SJKC) Too Joon Hing memfailkan permohonan di Mahkamah Tinggi Kuala Lumpur bagi semakan kehakiman terhadap perintah penggantungan pembinaan sekolah itu yang dikeluarkan Kementerian Pendidikan (KPM).

Selain itu, jawatankuasa berkenaan turut memohon mahkamah menilai kerugian yang ditanggung sepanjang tempoh penggantungan.

Exco kerajaan negeri Selangor, Ng Sze Han berkata, memandangkan permohonan untuk semakan kehakiman mesti dikemukakan dalam tempoh tiga bulan, Jawatankuasa Pembinaan SJKC Too Joon Hing telah memfailkan permohonan di mahkamah pada 17 Januari.

Mahkamah juga dilaporkan memilih 1 Mac depan untuk sesi pendengaran dalam talian.

Dakwanya, sudah lebih dua bulan setengah Jawatankuasa Pembinaan SJKC Too Joon Hing menerima perintah penggantungan pembinaan dari KPM dan sehingga kini masih belum menerima sebarang jawapan yang jelas berhubung sebab perintah penggantungan pembinaan sekolah dikeluarkan.

“Bagi mendapatkan jawapan, Jawatankuasa Pembinaan sekali lagi menghantar surat kepada Menteri Pendidikan, Timbalan Menteri Pendidikan dan Ketua Setiausaha pada 6 Januari lalu.

“Bagaimanapun, sehingga kini, KPM masih tidak menjelaskan punca sebenar perintah penggantungan pembinaan dikeluarkan selain tidak memaklumkan tarikh penyambungan semula kerja pembinaan,” katanya seperti dilapor Oriental Daily pada 23 Januari lalu.

Tegasnya, jika KPM boleh memberikan jawapan yang jelas beserta tarikh bila pembinaan boleh disambung semula sebelum 1 Mac barulah Jawatankuasa Pembinaan akan menarik balik tindakan undang-undang.

Sze Han menegaskan, tindakan KPM yang sewenang-wenangnya mengarahkan Jawatankuasa Pembinaan menghentikan proses pembinaan sekolah tanpa alasan adalah penyalahgunaan kuasa dan amat tidak adil kepada orang ramai.

“Kinrara sangat memerlukan SJKC baharu dibina dengan kadar segera. Insiden penggantungan pembinaan sekolah bukan sahaja menarik perhatian ibu bapa berketurunan Cina, malah ibu bapa berketurunan bukan Cina turut bertanyakan perkembangan pembinaan sekolah tersebut, kerana mereka juga tidak sabar untuk memasukkan anak-anak mereka belajar di SJKC Too Joon Hing,” dakwanya.

Dia mendakwa, mengikut perancangan asal, SJKC Too Joon Hing dijangka memulakan operasinya tahun depan dengan 24 buah kelas untuk menampung 1,000 pelajar, sekali gus mengurangkan masalah kesesakan pelajar di SJKC Lai Ming dan SJKC Bukit Serdang yang terletak berhampiran.

Sementara itu, peguam yang mewakili Jawatankuasa Pembinaan SJKC Too Joon Hing, Foo Wen Cong menegaskan, akan memohon mahkamah mengisytiharkan perintah penggantungan pembinaan yang dikeluarkan oleh KPM pada 25 Oktober 2021 tidak sah, selain meminta mahkamah menyemak keabsahan kelulusan projek pembinaan sekolah yang diperolehi Jawatankuasa Pembinaan itu sebelum ini.

“Kami juga akan memohon mahkamah menilaikan kerugian yang dialami oleh Jawatankuasa Pembinaan akibat perintah penggantungan pembinaan tersebut kerana ia melibatkan wang sumbangan orang ramai,” katanya.

Pengerusi Jawatankuasa Pembinaan SJKC Too Joon Hing, Ong Yew Thai berkata, jawatankuasa itu mengambil tindakan undang-undang sebagai teladan agar proses pembinaan SJKC lain yang diluluskan dapat berjalan lancar tanpa gangguan seperti arahan penggantungan pembinaan yang disebabkan oleh pertukaran kerajaan.

“Kami telah bertemu dengan Timbalan Menteri Pendidikan, Datuk Dr Mah Hang Soon sebulan lalu. Beliau menyatakan perlu masa untuk membuat semakan, tetapi sehingga kini, masih tiada jawapan yang jelas. Oleh itu, kami terpaksa mengambil tindakan undang-undang,” katanya.

Katanya lagi, selain kutipan dari orang ramai, Jawatankuasa Pembinaan SJKC Too Joon Hing turut menerima sumbangan RM1 Juta dari yayasan untuk membiayai kos pembinaan.